Андижон вилоятининг Жалақудуқ туманидаги Ҳамзаобод маҳалла фуқаролар йиғини ўрамида жойлашган бу сунъий булоқдаги сув 2000 метр ер остидан табиий равишда оқиб чиқмоқда. У йилнинг тўрт фаслида 41 даража илиқликка эга. Шу боис қишнинг қаҳратон чилласида ҳам бемалол чўмилиш мумкин. Ҳайратланарлиси шундаки, юқори даражада бўлгани билан ёзнинг жазирамасида ҳам этни куйдирмайди. Қайтанга, ижобий хусусияти билан малҳам бўлади.\nСув таркибида калий, натрий, магний, кальций, хлор, сульфат тузлари каби 20 дан ортиқ кимёвий моддалар мавжуд. Айниқса, бу булоқдан оқиб чиқаётган оби неъматнинг аллергик, асаб, ошқозон-ичак, урологик, эндокрин касалликларни даволашда фойдаси катта.\n— Оёғим ва белим оғриб туради, — дейди Сурхондарё вилоятидан ташриф буюрган Илҳом Примов. — Ҳаво ҳарорати пасайгани сари бўғимларимдаги оғриқ азоб бера бошлайди. Шифокорларнинг маслаҳати билан турли дори-дармонларни истеъмол қилиб келганман. Бироқ Жалақудуқ туманида табиий сув мавжудлигини эшитганимдан сўнг ихлос билан бу ерга келдим. Сувда уч марта чўмилганимдан сўнг, ижобий таъсирини сеза бошладим. Одатда ҳар йили санаторийга бориб даволаниб келишимга тўғри келаётганди. Икки йилдан буён дард қўзғашини кутиб ўтирмай, шу сувда чўмилишни одат қилганман. Кўриб турганингиздек, бардам-бақувватман.\nОна-табиатнинг ўзи табиб. Лекин минг дардга даво бўлаётган мана шундай сув захирасини замин ўз бағрида асраб-авайлаб, бизга етказиб бераётган бир пайтда унга бўлган муносабат дилимизни ранжитади, албатта. Тўғри, бу расман қайд этилмаган сунъий булоқ. Бироқ, айнан шу булоқдан уланган қувур тумандаги “Ором шифо” сиҳатгоҳига бориб уланган. Бу ерда ҳар йили юзлаб беморлар ана шу сув таъсирида шифо топаяпти. Тўғри, бундай масканларда даволанишга ҳамманинг ҳам қурби етавермайди. Айниқса, шундоққина дала қўйнида табиий малҳам оқиб турган бир пайтда, ким ҳам пул сарфлашни истайди, дейсиз. Аммо муқаддас замин бағридан сизиб чиқаётган ана шундай меҳр ва шифо сувидан бир баҳра олай деб борган меҳмон унинг атрофини кўриб ёқа ушлайди. “Табиат ва унинг неъматига оқибат шуми? Бу ерни шундай аҳволга солганларга булоқ увол-ку” деб юборгиси келади.\nТўғри-да, ҳозиргача ҳам мана шундай фойдали масканни озода сақлаш, атрофини ободонлаштириш ҳеч кимнинг хаёлига келмаяпти. Бир пайтлар ушбу сувдан тижорат мақсадида фойдаланмоқчи бўлиб, унинг атрофини бетон девор билан тўсишган. Шу тариқа аёллар ва эркаклар хоналари ташкил этилган. Бироқ сув ўз-ўзидан оқишдан тўхтаб қолгач, уни ташлаб кетишган. Шундан сўнг сув яна оқа бошлади ва бир сонияга ҳам тўхтагани йўқ.\nАчинарлиси, бугунги кунга келиб эгасиз қолган табиий шифобахш душнинг девори тешилиб, бутун жойи қолмаган. Эшик ўрнига эски латталар илиб қўйилган. Энг ёмони шундаки, ундан ҳаммом ўрнида фойдаланувчилар ҳатто кир кийимлари ва кераксиз буюмларини ҳам шу ернинг ўзига ташлаб кетмоқдалар.\n“Нима деган гап бу, ахир эй аҳли одам? Нега бизга меҳрибон замин ва унинг неъматларидан баҳраманд бўламизу, дардимизга даво топамизу, унинг бу яхшилигига муносиб жавоб қайтармаймиз? Ақалли, шу кўзи очиқ булоқнинг атрофида тозаликни сақлай олмаймиз? Шунчалик қалб кўзимиз кўр бўлиб қолганми?” дейдиган одам йўқ.\nМухтасар айтганда, санитария-гигиена қоидаларига умуман талаб бермайдиган бу жойдан Ҳамзаобод маҳалласининг салкам уч минг нафар аҳолиси ҳаммом ўрнида фойдаланиб келаётган бўлса, ҳар куни қиш фаслида 50-60 нафар, ёз кунларида эса 200 нафардан ортиқ дардман кишилар унинг хизматидан баҳраманд бўлмоқдалар.\nМинглаб юртдошларимизнинг ҳожатини чиқараётган бу масканни озода сақлаш, қулай шароит яратиш учун маҳаллий ҳокимиятдан ёрдам сўраш шарт эмас. Озгина эътибор туфайли ҳаммаси изга тушиб кетиши мумкин бўлган ҳолатга маҳалла фаолларини жалб этиш, айниқса, шу атрофда айнан шу сувдан фойдаланаётган тадбиркорлар мададига суянишнинг ўзи кифоя. Ахир бу ерга одамлар сиҳат сўраб, покланиш учун келадилар. Шундай экан, маҳаллий аҳолининг виждони тезроқ уйғониб, савоб ишларга бел боғлашига умидвормиз.\nМазкур рукндаги бошқа мақолалар: « Анъанавий масленица байрами\tЭзгу мақсадлар рўёби халқимизга кўтаринки руҳ ва шижоат бағишламоқда »


Posted on 15/10/2016 by nurbek in Zona.uz, Махсус дастур, Суҳбатлар, Сўз СИЗГА!, Ўзбекистон, Хабарлар with 0 Comments\nБиз кўпинча сиёсий ва диний эътиқоди учун қамалганларнинг ҳар йили бирор кун ёки сабаб билан эълон қилинадиган «Амнистия» ҳақидаги қарорлардан фойдаланганлар ёки фойдаланиши мумкин бўлганлар рўйхатига киритилишларини кутамиз…\nТўғриси, ўзим ҳам бу сўзлар маъноларига кўпинча эътибор бермасдим.\n«Дўстларимиз қамоқдан ёки жазо муддатини ўтаётган, азоб ва қийноқларга солинаётган, кўп ҳолларда жон таслим қилаётган, сунъий яратилган жаҳаннам каби «учреждения» лардан омон — эсон озод қилинсалар бас» деб ўйлардим…\nАслида, у азобхоналарда умри ўтаётган дўстларимиз ҳукумат томонидан айбланган айбсизлар эмасми!\nГуноҳсиз «гуноҳкорлар» эмасмилар!\nБунинг устига, «амнистия» ҳақидаги қарорлардан кўп ҳолларда фақат ҳақиқий жиноятчилар — одам ўлдирганлар, ўғрилар, катта — катта молиявий жиноятлар қилганлар фойдаланадилар.\nЭътиқоди сабаб туҳмат билан қамалганлар жаҳаннам азобида қолиб кетаберадилар!\nКўпларининг нима учун қамоқ жазосига ҳукм қилинганларини ўзлари ҳам, ҳатто «суд» қилиб, жазо муддати белгилаган судяларнинг ўзлари ҳам аниқ билаолмайдилар.\n«Топшириқ» асосида, кўзларини юмиб, ҳукм чиқариб юбораверганлар!\nБу ҳам ҳукумат бошлиқлари ва суд — прокуратура ходимларининг жиноятлари эканлиги ҳақида ҳечбиримиз ўйлаб ўтирмаймиз…\nДунё миқёсида, қадим замонлардан бери суд — маҳкама, прокуратура тизимлари мустақил бўлиши кераклигини биламизку!\nДемократиянинг, дунё миқёсда қабул қилинган асосий қонунларидан бири ҳам шунинг ўзи эмасми?\nҲатто монархия — шоҳлик даврларида ҳам ҳукмдорлар маҳкама ишларига аралашмаганлар…\n«Амнистия» сўзи — луғатларда, «Оқлаш», «авф этиш», «гуноҳидан кечиш» маъноларини беради.\nГуноҳсиз қамалганларнинг қайси гуноҳларидан кечадилар «Амнистия» эълон қилиб!\nАслида биз ҳукуматдан ва янги ҳукумат бошлиғидан «амнистия» эмас, «реабилитация» талаб қилишимиз керак эди!\n«Реабилитация» — бегуноҳ эканлигини тан олиш, шахс сифатида номи — жамият олдида беғубор эканлигини кўрсатиб қўйиш, тиклаш маъносига эга.\nДемак, ҳукумат ҳам, ҳукумат бошлиқлари таъзйиғи сабаб қамоққа олиниши ҳақида ҳукм чиқарган суд — прокуратура ходимлари ҳам, бу ўринда, ўзлари йўл қўйган хато (жиноят)ларини тан олган бўладилар!\nРеабилитация талаб қилсак, биз қонунларни бузмасликни, бундан кейин ҳукуматнинг суд — прокуратура мустақиллигини тан олиб, уларнинг ишига аралашмаслигини талаб қилган бўламиз.\nБегуноҳлар озодликларига дахл қилишга ҳеч кимнинг ҳақи бўлмаслигини талаб қилишимиз керак эди!\nЖиноятчилар, бу борада қонунни бузганлар, суд — прокуратура ишларига таъсир ўтказиб, зўровонликка йўл қўйганлар эса, жазоланишлари керак эди…\nМен шундай тушунаман!


ZAMIN.UZ / Авто / 13 Апрел 2016 года1 597\nКеча, 12 апрель куни Тошкентнинг Қатортол ва Муқимий кўчалари кесишган чорраҳада навбатдаги йўл-транспорт ҳодисаси рўй берди. Бу ҳақда ижтимоий тармоқлардаги “Водители Ташкента” гуруҳи аъзоларига асосланиб “Qalampir” нашри хабар бермоқда.Хабарларга қараганда, ЙТҲ Cobalt ҳамда автобус иштирокида содир бўлган. Натижада Муқимий кўчасида автомобиллар ҳаракати қийинлашиб, тирбандлик юзага келган. Ижтимоий тармоқ фойдаланувчиларининг фикрича, ЙТҲ автобус ҳайдовчисининг эҳтиётсизлиги ва йўл ҳаракати қоидаларини қўпол равишда бузиши оқибатида келиб чиққан. Кўпчилик интернет фойдаланувчилари айнан шу йўлда ЙТҲлар жуда кўп бўлиши, бекатнинг чорраҳага яқин ҳудадда жойлашгани, кафе ва ресторанлар, дўконлар ва аҳолига хизмат кўрсатиш шохобчаларининг мижозлари автомобилларини йўл юзида қолдириб кетишлари, бошқа ҳайдовчиларнинг йўл ҳаракатини бузишига сабаб бўлишини айтишмоқда.Интернет фойдаланувчиларидан бирининг фикри эса эътиборимизни тортди. У ўз изоҳида кўп ҳолларда автобус ҳайдовчилари ҳаракат хавфсизлигини бузишлари ва ўзини ҳам автобус уриб юборишига бир бахя қолганини ёзиб қолдирган.ЙТҲ оқибатида ҳалок бўлганлар ва жароҳатланганлар ҳақида аниқ маълумотлар йўқ.


Шоирликдан юксакроқ мавқе - Behzod Fazliddin\nБаҳс Жамият ва маънавият Ижод ва эътиқод Муаллифдан Сизга гапим бор Эски дафтардан Қайдлар\nМарт 28, 2019 Sayt muallifi\t1 изоҳ\nШоирларнинг соғи йўқ, дейишади. Албатта, бундай “касаллик” ҳар кимга ҳам насиб этавермайди. Бутун умр сени безовта қилиб турувчи тоза бир дард ўзингни, одамларни даволайди. Шоирларни “ушлаб” турган ҳам ана шу дард бўлса керак.\nОдатда шоирларга бошқача кўз билан қарашади. Кўпчиликнинг назарида улар одамови, ўта инжиқ, ўзига бино қўйган, муросасиз бўладилар. Турмуш тарзи ҳам ўзига хос: кўпроқ танҳоликда, одамлардан “узилган” ҳолда ўтади, деган тушунча бор. Назаримда, инсон ўзи билан ўзи қолгандагина энг тўғри хулосани чиқара олади. Адабиётнинг шоҳ асарлари ҳам кўпроқ ёлғизликнинг маҳсули эмасмикан? Одамлар тасаввурида машаққатларга тўла кўринган шоирона ҳаёт, аслида, ёруғ, жуда ёруғ!\nАлбатта, бундай қисматни кўтариш оғир. Сени тушунмаган, сенга ишонмаган одамзорда ҳаётингни сақлаб қолиш… Бир ёқда тирикчилик деган аждаҳо ютиб юборишга тайёр турибди. Баъзан туйғуларингни сўз қилиб сотиб, кун кўришга тўғри келиб қолиши мумкин. Аммо… ҳар кандай шароитда ҳам чинакам шоирлар ўзини йўқотмаганлар. Ўз “мен”и учун курашганлар. Бугун ўзини шоирга, сўзни бозорга солаётганларни кўриб, шоирлик хам “замонавийлашиб” кетмаяптимикан, деган хавотир туғилади.\nШоирларга жунунсифат киши сифатида қараш шаклланиб қолган. Шу боис кўп ҳолларда уларнинг “антиқа” қилиқларига эътибор бермайдилар: “Шоир-да!” дейдилар. Ие, бундан чиқди, шоирларга ҳамма нарса мумкин экан-да. Истаганини қилади: ишга кеч келади, тартиб-қоидага риоя қилмайди… Бундай анъанани ҳазм килиш кийин. Шоир ҳам фуқаро, ҳам ижодкор сифатида бурчлидир. Ички ва ташқи интизоми кучли бўлган кишилар қатори аввалида шоирлар туришини жуда хоҳлардим.\nЯна, айтишадики, шоирлар ўзлари ёзганларига амал қилмасмиш. Асарлари орқали покликка, виждонли бўлишга чақирган, бироқ, юмшоқроқ айтганда, “тўқликка шўхлик” қилиб юрганлари бордирки, шундай тушунча пайдо булган. Ҳақиқий мухлис ўзи суйган адибнинг ички ва ташқи қиёфасини хаёлан ярата олади. Шунга қарамай, у билан тасодифан бўлса-да учрашиб қолишдан қўрқиб юради: ўйлаганимдай бўлмаса-чи? Баъзан шундай ҳолатларда ўзимизни овутиб ҳам қўямиз: “Мен фақат унинг шеърларини яхши кўраман” ёки “Шоирнинг шеърини ўқиб юравер, шахсияти билан иш тутма”. Ижодкор фақат стол устида фаришта (Бернард Шоу) бўлиб қолишини хоҳламайман.\nШоирларнинг рисоладагидек оила тутишига ишонувчилар жуда кам. Мен эса шоир ҳам оилавий ҳаётда бутун бир оила устуни, суюкли ёр, мукаммал ота бўлиши тарафдориман.\nЯна, ижодкорларни кўнгил одамлари дейишади. Кўнгил буюрганини ёзиш керак, тамом-вассалом. У ҳолда фикрлатадиган, онгни безовта қиладиган шеърларни ким ёзади? Истайсизми-йўқми, сиз реал ҳаётга реал муносабат билдиришингиз керак. Шу маънода “ижтимоийлашиш” ҳам зарур.\nКўнгилнинг кўйига кириб адашган пайтларим бўлган. Баъзан ақлнинг ўзи ҳам панд бериб қўяди. Яхшиси, рост туйғуларни ақл тарозисида ўлчаб, кейин изҳор қилган маъқулга ўхшайди…\n“JANNATMAKON” журнали, 2008 йил, ноябр.\nP.S. Ёш улғайган сари бу борадаги айрим қарашларимда жузъий ўзгаришлар бўлса-да, лекин асосий фикрларим ва хулосам ўша-ўша. Ушбу қайдларни қайта ишламай, борича тақдим этгим келди. Ҳа, яна бир гап: бу материалнинг дастлабки сарлавҳаси “Одамшоир бўламан!” эди…\n← Муҳаммад Юсуф. Лолақизғалдоқ\nРаҳмат Файзий. Инсонийлик истеъдоди. Кундаликдаги қайдлардан →\nЯнварь 8, 2017 Sayt muallifi 0\nФевраль 21, 2018 Sayt muallifi 0\nСентябрь 10, 2017 Sayt muallifi 0\nШоирликдан юксакроқ мавқе: 1 комментарий\nНоябрь 8, 2017 в 4:26 дп\nАссаломуалайкум. Хурматли Шоир, билмадим, балки саволим хам ноуриндир, лекин бу хакда сиздан эшитишни истардим, реализм хакида фикир билдиришингизни сурашганда, нима деган булардингиз бу тугрида ?


Kutubxona - Isajon Sulton. Qoʻriqchi (hikoya) / Kiril\nSiz shu sahifadasiz: Isajon Sulton. Qoʻriqchi (hikoya) / Kiril\nАсар номи Қўриқчи (ҳикоя)\n5 Дарёнинг балиқлари\n...Мени шу ўлдирди, шу!..\nКенг, ҳайҳотдай даланинг қоқ ўртасида қўриқчи қаққайиб турар эди.\nУзоқдан қаралса одамга ўхшаб кўринарди. Устига эски-туски, йиртилиб увадаси чиққан пахталик кийдирилган, бошида қулоқчини ҳам бор. Оёқ-қўлларига бир нималар осиб қўйилган, улар қуёшда йилтираб, шабадада қўрқитувчи овозлар чиқаради. Сал эпкинда ҳаволанадиган тасмалари узунасига осилиб ётипти.\nДала кенг, ҳозиргина теваракни мавжлантириб еллар эсиб ўтдилар. Буғдойзор сокин шовуллайди. Бошоқлари бўлиқ-бўлиқ, ҳар бирида йигирма тўрттадан ўттизтагача дони бор. Қурий бошлаган ўткир учлари эпкинда бир-бирига тегиб шитирлайди. Шу сабаб, ҳаво тўлқинланган маҳали буғдойзордан ғалати овозлар чиқади.\nБеқарор дашту туз шабадаси қўзғалса, қўриқчи жонланиб кетади. Қўлларига осилган тунукаларни тарақлатиб, тасмаларини йилтиратиб шовқин сола бошлайди. «Ҳой! Ким кўрибди? Ким эшитибди?» деб овоз чиқаради у. «Билиб қўйинглар, – дейди. – Ҳамма нарсанинг ўғриси – мана шу шабададир! Экинларнинг жонинию рангини, булутларнинг алвонини ўғирлаб уфққа қараб қочади у!»\nҲар куни бир киши ўғлини етаклаб мана шу буғдойзорга келади. Қирқдан ошган, устидаги тўнию дўпписи ҳам эски. Келиб дала атрофини айланади, бошоқларнинг ҳосилини чамалайди. Ўғли ҳали ёш, отасининг ортидан эргашиб юрса-да, бу юмуш уни қизиқтирмаслиги, зериктиргани сезилади.\nДаланинг пастроғидан атрофида турли ёбон ўтлари ўсган йўл ўтган. Ўт-ўлан устига оқиш чанг қўнган. Нарироқда эса кичкина дарёча ва чакалакзор бор, дарёчанинг суви қорамтир, оқиши шиддатли.\nМана, шабада хиёл эсиб ўтдию тина бошлади.\nБепоён дала бир тўлқинланди.\nҚушлар учишади кўм-кўк самода. Иссиқдан ҳовур кўтарилади. Чирс-чирс дея овоз чиқаради қуриётган ўт-ўлан. Гоҳо устимга майда чумолилар ўрмалаб чиқишади. Улар мендан ҳайиқишмайди, чунки жуда баҳайбат бир ниманинг устига чиқиб боряпмиз деб ўйлашади, қўриқчи эканимни билишмайди. Шабада эсганида чиқадиган овозларга ҳам бефарқ, чунки эшитишмайди.\nТеграмда сап-сариқ маккапоялар шитирлайди.\nШитирласа севиниб кетаман, чунки шабада эсаётган бўлади. Шабада эсганида ўзимдан турлича қўпол овозлар чиқара бошлайман.\nАсл ким эканимдан бехабарман, бироқ, жуда муҳим бир вазифани адо этаётганимни биламан. Йўқса, мени шу ерга қаққайтириб қўярмиди худойим? Теварагимда содир бўлаётган ҳодисаларни кузатаман. Гоҳо илғаганларимдан хабар бергим, огоҳлантиргим келади, аммо сасим ўзим истаган маҳалда чиқа қолмайди. Овоз чиқара олишим, экинларнинг ҳосилларини чўқиб-чўқилаб кетадиган ёввойи қушларни ҳуркитишим учун шабада ва қуёш керак. Йўқса бир шарпа каби экинзор ўртасида қаққайиб тураман, холос.\nТеваракда эса, бот-бот мени қўрқитадиган ҳодисалар рўй бермоқда.\nБуғдойлар сарғайиб, пояларидан сув қочган, бўлиқ-бўлиқ бошоқлари эгилиб қолган. Ораларидаги ёввойи ўтларнинг поялари ҳам сувсизликдан сарғайибди. Тўп-тўп уруғли баъзи ўтлар уруғларини сочиб юборган. Баъзиларининг қаттиқ пўстлоғи ажралиб тушиб, қуруқ тупроқ устида ётади.\nҲўв нарида кичкина дарё бор. Ичидаги қора балиқлари анча каттарган, муздай сувдан бошларини чиқариб, теваракка индамай боқишади.\nБуғдойзор ёқалаб ўтган йўлда битта йўлчивин учиб юради, гоҳо келиб устимга қўнади.\nУ йўлдан карвонлар ўтадилар. Йўлнинг нарёғи яна буғдойзор, теварагига айлантириб маккалар экилган.\nЯпроқлари узун-узун, ҳошияси оч сариқ, яшил эти қуруқшаб-сарғая бошлаган.\nКарвоннинг туялари пишқиради, аравалар ғийқиллайди. Қайларгадир – уфқ қирмизи тусда яллиғланиб, қуёш ботадиган томонларга кетиб боришади. Шабада ҳам ўша томонга қараб эсади. Экинларни эгиб-синдириб ўтганида, бари ўша томонга қараб ётиб қолади. У эсганида мен ҳам қўлларимда осиғлиқ тунукаларимни тарақлатиб шовқин соламан, ортидан югурмоқчи бўламан, лекин оёғим ерга чуқур тиқиб қўйилган, жойимдан жилолмайман.\nНарироқдаги тол устида қушлар гурр этиб ҳавога кўтарилишадию чах-чахлаб фиғон солиб айланишади. Чунки, тол шохига бир илон ўралиб чиқиб боради.\n«Мен оқ илон, оппоқ илон эдим» – дейди у.\n«Ойдинда ётар эдим.\nАсли маконим ариқ бўйидаги чакалакзор эди. Ҳар оқшом у ерда ажойиб воқеалар рўй берарди.\nҲар оқшом чакалакзор қошига бир ой қизи келар эди. У бир бек йигитга қаттиқ кўнгил қўйган эди.\nУ маҳаллар ариқ кичкина, теварагида ялпизлар ўсган, сувлари ўйнаб-ўйнаб оқар, томчилари ой нурида жилвираб устимга сачрар, хуш ёқувчи ой нурини вужудимга сингдириб ётаверар эдим. Ой қизининг чиройи бек йигитнинг юрагига ой каби ёғду сочса керак, деб ўйлар эдим. Чунки гаплашганларида қизнинг ҳусни йигитнинг юзида ёғдуланар эди.\nИкковлон бир нималарни узоқ гаплашар эдилар. Хаёлларга, орзуларга лиммо-лим, ҳаётнинг ажойиботларидан, лаззату фароғатларидан, севги-муҳаббатдан сўйлар эдилар. Бир-бирларисиз яшай олмасларини айтардилар.\n«Мана шу ойга, шу кечага қасам, шу шарқираб оқаётган сувга шу юлдузларга қасам – мен сизни албатта бахтли қиламан...», дер эди бек йигит.\nЖуда узоқларда, жуда баландларда ой нур сочар эди. Унга боқиб, ширин хаёллар ҳам сурар эдилар. Мен ҳам ойга қарар эдим, аммо у кўзимга олисдаги ёруғ ва улкан доғ бўлиб кўринарди, холос.\n(…Ҳой бек йигит, қасамнинг нима эканини билмасдан нега тилингга олдинг? Ичган қасамларинг кўк тоқига кўтарилиб кетишини, у ерда шамширга айланиб, бошинг узра осилиб туришини билмасмидинг? Бир силтаниб тушса борми... тақдирнингу ризқларнинг, воқеаларнинг ипларини кесиб-узиб юборса-я, деб қўрқар эдим…)\n...У маҳаллар мен ёш илон эдим. Улар ҳам ёш, навқирон эдилар.\nОрадан бир мунча вақт ўтиб, икковлон келмас бўлди. Кечалар соғиниб-соғиниб кутар эдиму аммо сира дараклари йўқ эди. Бу орада ариқнинг сувлари нимагадир тўлиб-тоша бошлади, кенгайиб, чакалакзорни ҳам энлади. Ҳақиқатан ҳам ғалати бир нималар рўй бермоқда эди. Дарёга айланди, ичида катта-катта балиқлари ҳам бор, қорамтир сузгичларини секин-секин қимирлатиб сузиб юришарди. Яна аллақанча вақт ўтгач, қуёш тиғида нақшларим хиралашиб, ой нурини ўзига сингдиролмас бўлдим.\nЭнди емиш истаб дала-тузни кезар эдим. Пўст ташлаганимда, устимдан ўз-ўзидан сидирилиб тушган тўнимнию кўрган кунимни мана шу ерларда қолдириб узоқларга бош олиб кетай десам... кетолмасдим. Шу дала-тузда, шу дарёю чанг-чунг йўллар ёқасида дунёга келган, шуларга томир-томиримдан боғланган бўлсам, қайга ҳам кетай?...\nБуғдойзор оралаб судралиб борар эканман, ўша икковлонни далада кўриб қолганимниям айтайми? Ўша баркамол бек йигит эски тўнининг барини қайириб кетмон чопар, ойнинг қизи эса эгатлар четида боласини эмизиб, алла айтар эди:\nБозор боргувчи эй бойлар,\nОтамга салом денглар,\nОтам мани сўраса,\nЮрибди омон денглар,\nҚошиқда оши денглар,\nКўзида ёши денглар...\nЙигит дарёдан сув ҳам очар, сув бўтанаю лойқа, дала четидаги қари тол танасида эса қушлар чийиллар эдилар.\nЕмиш излаб юрган нолон бир илон бўлсам найлайин? Тол танасига ўралиб чиққанимда, қушлар потирлаб ҳавога кўтарилдилар. Иккитагина жиш полапон туклари тиккайган ҳолида оғизларини очиб чийиллай бошлашди, ёнида чўтир тухумлар ҳам борийди. Полапончалар ҳайиқиб эмас, балки мени емиш беради деб ўйлаб, қизил тилчаларини чиқариб чийиллашарди.\n«Нима қилайлик, оқиш бир илон қуруқшаб кетган буғдойзорлар оралаб судралиб, тол шохидаги уяга чиқиб келди, – дейишади безовталаниб самога кўтарилган қушлар. – Уядаги митти, хол-хол тухумларни чақиб ичди, хайриятки, полопонларга тегмади. Полопончалар қизил оғизчаларини очиб тинмай чийиллашди, илоннинг эса нафси қониб, ёнгинасида ўралиб ётди. Тол устида шовқин солиб, чах-чах уриб айланавердик.\nДала эгасининг хотини боласини эмизар экан, ҳазин-ҳазин оҳангда бизларни ҳам қўшиғига қўшди:\nҚаро қуш қичқириб ўтди, уясида илон кўрди,\nБалиқ бағрини чок айлаб, азим дарёда қон кўрди...\nБу қўшиқни шабада илиб олиб, теваракка мавжлантириб ёйди...»\n«Тупроғи ўйнаб кетган йўлдан ҳорғин-ҳорғин борамиз,» дейишади карвондагилар.\n«Қаторасига бир-бирига туташган мош, ловия, тариқ далалари ўртасидан ўтамиз. Кўпчилигининг қоқ ўртасида қўриқчиси қаққайиб турган бўлади. Баъзи далаларнинг ҳосили бўлиқ, баъзилариники оз, қуруқшаган.\nЭлу юрт билан рози-ризолик сўрашиб чиққанмиз, жуда олисларга – шабада эсиб, йўқолиб кетадиган алвон булутлар уфқи томон кетиб борамиз.\nШабада эсса, қўриқчи даранг-дурунг овоз чиқариб, кимларнидир ҳуркитмоқчи, нималардандир огоҳлантирмоқчи бўлади. Дала эгасининг шугина ризқини ҳам гоҳ шамол пайҳонлаб ўтади, гоҳ донларини қушлар чўқиб кетишади.\nЁн-веримизда битта йўлчивин ҳам учиб боради. Гоҳ тупроғи ўйнаган йўллар узра пастлайди, гоҳ баландга кўтарилади. Карвондаги болакай уни диққат билан қизиқиб кузатади. Карвонбоши минғиллаб хиргойи қилади:\nЙўл чивиннинг ҳолини юрган йўловчидан сўранг\nБиз ғариб бечорани ақли расо ёрдан сўранг...\nЙўлчивин уча-уча ҳориб, ортда қолиб кетади.\nДала четида кичкина бир дарё ҳам кўзга ташланади. Соҳилидаги бир-икки туп оқиш жийданинг шохлари сув истаб эгилиб қолибди. Бу экинзор мана шу дарёдан сув ичар экан-да, деймиз ўзимизча. Дарёнинг балиқлари соҳил ёқалаб ўтиб бораётган карвонга тикилиб-тикилиб қарашади. Куйчи уларни ҳам қўшиғига қўшади:\nБиз ғариб бечорани ақли расолар билмаса,\nКўз ёши дарё бўлиб оққан балиқлардан сўранг...\nСалдан кейин дала тамом бўлади.\nЯна бироз юрилса, Чўли Ироқ бошланади.\nЮрт ортда қолиб кетади. Чўли Ироқ сари ичкарилаб борамиз. У теграмизни қуршаб олади, фиғон уради, онгу шуурларимизни эгаллайди, ҳамла қилади, курмакнинг ингичка қуриган узун япроғи билан юракнинг томирларини ғижжак мисол тилимлайди...»\nДарёмиз тобора кенгайиб, суви кўпая боради, шиддати ортади.\nНарироқдан ўтаётган карвоннинг туялари, отлари оғир-оғир қадам ташлашади. Туёқлар остидан даланинг ўйнаб кетган чангли тупроғи сочилади. Бошимизни сувдан чиқариб карвонга боқамиз. Карвондагилар бизни тутиб олишни хаёлларига ҳам келтирмайдилар. Озғин, кўзлари чақноқ бир болакай ингичка бўйнини чўзиб, бизларга ҳайратланиб термилади. Карвон устида йўлчивин учиб боради, у ҳолдан тойган, узоққа учолмай, янтоқнинг чанг босган япроғига қўнади.\nЎтиб бораётган карвон бошидаги бир киши хиргойи қилади. Нарида экинзор четида боласини эмизиб ўтирган ёш жувон ҳам қўшиқ айтади. Бу оҳанглар сувнинг мавжига қўшилади, улар таралгани он ўз-ўзимиздан йиғлай бошлаймиз. Кўзимизнинг ёшидан дарёнинг сувлари янада кўпайиб-тошади, кўпикланиб, ўзанидан тошиб чиққудай бўлиб пишқиради. Узоқ-узоқларда кўкимтир тоғлар кўзга ташланади, у тоғларнинг орасида бир жайрон бор, деб куйлайди куйчи. Ёлғизоёқ сўқмоқлардан тушиб келганида уни тутиб, бўйнидан бойлайдилар. Кўзлари ёшга тўла жайрон карвон ортидан маъюс эргашиб боради.\nАхир, кўрмаяпсизми, эшитмаяпсизми?\nКарвон ўтиб, чўл ичкарисида кўздан йўқолиб ҳам кетади. Ўтларнинг рангини ўғирловчи шабада ўша томонга қочади. Маккажухориларни ва буғдойларни синдириб ўтганида ҳаммаси шабада кетган томонга қараб бир текисда ётиб қолишади. Тез орада сўлинқираб, ранглари кетади. Экинларнинг жонини ҳам олиб кетади у, алвон-алвон шафақлар яллиғланган, карвон оғир-оғир жўнаган томонларга.\nДаланинг эгаси ҳосилини тўплайди.\nХотини яна ўша мунгли қўшиқларини айтади.\nОҳ урарман, оҳ урсам, оҳларим тутсин сени,\nКўз ёшим дарё бўлиб, балиқлари ютсин сени...\nҲой, шошманг! Эшитяпсизми? Сезяпсизми?\nАхир, ариқ дарёга айланмоқда-ку? Балиқлари ўсиб-катталашмоқда-ку? Вақти-соати келиб, одам боласини ютар даражада баҳайбатлашганида, худо кўрсатмасин, нималар рўй беришидан хабарингиз борми? Теваракдаги ҳамма нарсани, дала эгасининг хотинини, болаларини, карвонни ҳам ютиб юборса-чи? Мана шуларни ўйлаб қўрқиб кетаман. «Эссанг-чи, кучлироқ эсақолсанг-чи» деб қичқириб ёлвораман шабадага.\nҲосили тўплаб олинган далада узилган маккаларнинг каттакон япроқларию синган бошоқлар қолади. Эгаси уларни ҳам тўплайди. Макка илдизларини суғуриб олади, кейин ўт қўяди. Тукуч дейдилар уни, тукучлар тутаб-тутаб ёнади. Буғдойнинг сомонини ҳам тўплаб олади. Кейин майда-чуйда бола-чақаси билан бошоқларни теришади. Шундан кейин дала ҳувиллаб қолади.\nҲувиллаган даланинг қоқ ўртасида қолиб кетаман бир ўзим.\nКўкни бир хил тусдаги булутлар бостириб-эгаллаб келади. Кузнинг эзувчи ёмғирлари ёға бошлайди.\nПилчиллаган тупроқлар ва дала йўлида кичкина кўлмакчалар ҳосил қилиб ёғади куз ёмғири. Кўлмакчалардаги сув жигарранг тусга кириб қолади. Кесакларни ивитиб-ивитиб, лойга айлантириб ёғади.\nМана шу ҳодисаларнинг қатидаги таҳдидлару ишоратларнинг ҳаммасини ўз кўзим билан кўриб тураман, айтай десам тилим йўқ, айтолмайман.\nМени бу ерга суқиб қаққайтириб қўйган киши – даланинг эгаси ҳосили йиғиштириб олинган экинзор ўртасидан суғуриб олади, марзалар четига, тутлар тагига улоқтиради. Кузнинг ёмғирлари эзгин-эзгин ёққанида, устимга томчилар читир-читир урилганида ҳайрон-ҳайрон ётаман, энди атрофимда нималар рўй бераётганини кўролмаслигимдан афсусланаман.\nКузнинг шабадаси эсади, аммо бу шабадада овозим чиқмайди.\nКўз олдимда ёмғирдан ивиган қорамтир кесаклардан бошқа ҳеч нима кўринмайди: на экинзорлар эгаси, на унинг боласи, на оқ илон, на кўз ёшидан бино бўлган дарёю на унинг таҳдидли балиқлари... на йўлчивин... на карвон...\nБаҳоргача ана шундай ётаман. То баҳорда яна кимдир келиб... яна экин экмагунча, ерларни суғормагунча... келиб мени ўрнимдан даст кўтариб, ризқ етишиши лозим бўлган далалар ўртасига яна қаққайтириб суқиб қўймагунча...\n...Найлайин, салгина шабадада айта олганларим шулар, холос. Қанийди янада кучлироқ эсса... янада қувватлироқ шиддат урсайди... шунда юрагимдагиларнинг барини айтиб-айтиб, бўшатиб-бўшатиб олармидим, мен – мана шу даланинг ягона қўриқчиси...\n"http://www.kutubxona.com/wiki/index.php?title=Isajon_Sulton._Qoʻriqchi_(hikoya)_/_Kiril&oldid=3401" dan olindi


.Ана шундай қилиб, одамлар устидан гувоҳ бўлишингиз ва Расул устингиздан гувоҳ бўлиши учун сизларни ўрта уммат қилдик. Сен аввал юзланган қиблани орқасига давоми...\n3773 17:23 / 17.08.2017\nҲаётимиз осуда ва фаровон бўлиши учун\nИслом кўрсатмалариҲар бир инсон яхши яшашни хоҳлайди. Камбағаллик ва қашшоқлик мукаммал ва давомий ибодат қилишга ҳалақит қилади. Чунки очлик ва етишмовчилик давоми...\n4972 17:02 / 11.08.2017\nАллоҳдан нима умидидасиз?\nАллоҳу Таоло Мени бандам қандай тасаввур қилса шундай бўламан, у Мени эслаганда Мен уни ёнида бўламан. У Мени дилида эсласа Мен ҳам уни ичимда эслайман, жамоа давоми...\n3918 16:31 / 10.08.2017\n«Исломни дин деб рози бўлдим»\nАллоҳ таоло айтади .Ва сизлар учун Исломни дин деб рози бўлдим, Моида сураси, 3оят.Бу жумла Моида сурасидаги оятдан бир бўлакдир. Айни ушбу жумланинг .Диннинг давоми...\n4593 21:08 / 22.07.2017\nЖамловчи дуолар (2-қисм)\n4605. Абу Мусо розияллоҳу анҳудан ривоят қилинади.Набий соллаллоҳу алайҳи васаллам қуйидаги дуони қилар эдилар.Роббим, менинг хатоимни, жоҳиллигимни, барча давоми...\n5445 18:36 / 21.07.2017\nЖамловчи дуолар (1-қисм)\n4603. Анас розияллоҳу анҳудан ривоят қилинади.Набий соллаллоҳу алайҳи васалламнинг аксари дуолари .Роббанаа аатинаа фиддуня ҳасанатан ва фил охироти ҳасанатан ва давоми...\n8191 18:33 / 21.07.2017\n7245 17:40 / 13.07.2017\nСалмон Форсий розияллоҳу анҳу: «Аллоҳнинг зикри буюкдир»\nАллоҳ таолони зикр қилиш амалларнинг афзали ва яхшисидир. Абу Дардо розияллоҳу анҳудан ривоят қилинади .Расулуллоҳ соллаллоҳу алайҳи васаллам .Сизларга давоми...\n4608 09:33 / 29.06.2017\nИслом дини бизга нима берди?\nИнсониятни Аллоҳ таоло яратди. Улар ягона бир оиладир. Уларни бирбирлари билан аҳилиноқ яшашга ундади. Миллати, ирқи, ижтимоий келиб чиқишига қарамай, улар давоми...\n7953 16:18 / 21.06.2017\nДуонинг ижобат ва ҳожатнинг раво бўлиши\n98. Аллоҳ таоло дуоларни ижобат ва ҳожатларни раво қилади.Шарҳ Жумҳури мусулмонлар ва бошқа динлар аҳллари ҳам дуо манфаатни жалб ва зарарни даф қилиш учун энг давоми...\n4502 17:59 / 19.06.2017\nДуо ва унинг фазли\nБисмиллаҳир роҳманир роҳийм.Бандаларига неъмат ва яхшиликлар берган фазлу карамли Аллоҳга ҳамдлар бўлсин. Тўхтовсиз кечаю кундузни айлантириб турган Роббимизга давоми...\n4806 18:39 / 10.06.2017\nИсломнинг бошқа динлардан фарқи нимада?\nИсломнинг баъзи ўзига хос ва фарқланувчи тарафлари бор1. Ислом қиёматга қадар икки мустаҳкам асосга таянади. Биринчи асос ndash Қуръон Аллоҳ томонидан Муҳаммад давоми...\n2536 19:46 / 22.05.2017\n2873 05:20 / 10 апрель


Улуғ олимларимиздан биттаси дарсларининг бирида ажойиб ҳикояни айтиб берди.У дўстларидан бирини зиёрат қилиш учун борди. Дўстини ғамдан гангиб қолган, ниҳоятда қайғули ҳолда кўрди. Ундан бу хафагарчиликнинг сабабини сўраганда, дўсти йиғлаб юборди. Сўнг:\n- “Тақсир, аёлим касал. Уч кундан бери унинг тепасида қараб ўтирибман” - деди.Олим айтади:\n- “Унинг бу қадар қаттиқ изтиробини ва йиғлашини кўриб ҳайрон бўлдим”.\n- “Тақсир, эҳтимол аёлим учун изтироб чекиб, кўз ёш тўкишим сизга ғалати кўринаётгандир. Агар сиз у ҳақда мен билган нарсани билганингизда, мени бу қадар унга қайғураётганимдан ҳайрон бўлмас эдингиз” – деди.\n- “У ниҳоятда фақир киши бўлиб, ўзини эҳтиёжини ҳам қоплай олмайдиган оддий, унча эътиборли бўлмаган бир вазифада ишлар эди. Кунларнинг бирида, Аллоҳнинг инояти ила бир обрў - эътиборли давлатманд киши, унинг омонатдорлиги ва диёнатини кўриб, агар истаса, унга ўз қизини никоҳлаб беришини таклиф қилганини айтди. Тўй бўлиб ўтди. Жуфти ҳалоли, унинг ҳаётини жаннатга айлантирадиган даражада ниҳоятда солиҳа аёл эди. Кунларнинг бирида унинг отаси менинг олдимга келиб:\n- “Эй йигит, Аллоҳдан қўрқ! Хотининг учун бироз нон, пишлоқ, қалампир ва ловия ҳам сотиб олиб бер. Ҳадеб гўштни кўпайтирма. У гўшт – ёғ ва меваларга тўйган” - деди. Ҳалиги киши:\n- “Унинг гапларини эшитиб ҳайратда қолдим. Унга нима деб жавоб беришимни ҳам билмас эдим. Бу гапи билан нима демоқчи бўлганини тушунолмай хотинимни олдига келиб, унга отасидан эшитган гапларимни айтдим ва отасининг нима учун бундай деганининг сабабини сўрадим”. Аёлимнинг жавобини эшитиб, оёқларим титраб кетди. У ҳар сафар отасининг уйига борган вақтда унинг олдига гўшт ва ёғли таомлар, турли мевалар келтирилса:\n- “Мен бундай таомлардан кўп еганман. Эрим бундай таомларни сероб қилганлиги учун буларни истеъмол қилишни истамайман. Гўшт ва ёғли таомлардан тўйдим. Пишлоқ, қалампир, ловия ва шунга ўхшаш нарсаларни кўнглим тусаяпти” - дер эди.Лекин аслида эрининг уйида бир ёки икки ойда бир марта гўштни кўрар, улар одатда нон, пишлоқ, қалампир ва ловия каби оддий емишлар билан кун кечиришарди. Эрининг топиш - тутиши яхши бўлмаганлиги учун бир амаллаб рўзғор тебратишарди. Аёли эса ота-онаси ва қариндошлари олдида эрининг обрўсини сақлар, бошқалар олдида унинг шаънини юксак мақомга кўтарар эди. Етишмовчилик ва очлик машаққатларига сабр қилар, бирорта инсон эрини ҳожатмандлиги ва фақирлиги сабаб камситишига рози бўлмас эди. Келиб чиқиши бадавлат хонадондан бўлишига қарамай, эрининг топганига сабр қиладиган солиҳа аёл эди. Ҳалиги киши, олимга қараб:\n- “Тақсир, мана энди аёлим учун қайғуришим ва у учун кўз ёш тўкишимнинг сабабини билдингиз. Бу унинг битта фазилати, холос, мен унинг одоб-ахлоқи, намози, рўзаси, тақвоси, менга ва бошқаларга чиройли муносабатда бўлиши ҳақида ҳали сўз очмадим” - деди. Олим бошини қуйи солганча, унинг гапларини эшитди. Сўнг чин дилдан дўсти ва унинг оиласи ҳаққига дуо қилди.\nSizga yoqdimi ?\nIzoh qoldirish va qoldirilgan izohlarni o'qish uchun saytga foydalanuvchi sifatida tashrif buyuring.\nHozir saytda: 0 / 4


Укага мерос қилиб қолдирилган уйда аканинг ҳақи қанчалик?\nЖамият 20:55 / 13.02.2018 17731\nСАВОЛ: Мен 20 йилдан бери 3-кичик туманнинг 1-уй, 15-хонада яшайман ва шу уйнинг солиқ ва коммунал тўловларини амалга ошираман. Бу уй аслида отамнинг номида. Отам вафот этган. Вафотидан олдин укамга мерос хатини ёзиб қолдирганди, лекин мен укамга шу уйни нархида етарли пул бериб, ҳали расмийлаштирмаган эдим. Ҳали ҳам уй укамнинг номида, менга бериш нияти йўқ, бу масалада қаерга мурожаат қилсам бўлади? Уйни ўз номимга расмийлаштира оламанми?\nАлибаев Бунёд Раҳматуллаевич.\nЖАВОБ: Ўзбекистон Республикаси Фуқаролик кодексининг 1120-моддасига асосан, фуқаронинг ўзига тегишли мол-мулкни ёки бу мол-мулкка нисбатан ҳуқуқини вафот этган тақдирда тасарруф этиш хусусидаги хоҳиш-иродаси васият деб эътироф қилинади.\nВасиятнома ёзилган жойи ва вақти кўрсатилган ҳолда ёзма шаклда тузилиши лозим.\nҚуйидаги васиятномалар ёзма шаклда тузилган ҳисобланади:\nнотариал тасдиқланган васиятномалар;\nнотариал тасдиқланган васиятномаларга тенглаштирилган васиятномалар.\nЎзбекистон Республикаси «Нотариат тўғрисида»ги қонунининг 39-моддасига асосан, амалга оширилган нотариал ҳаракатни, нотариал ҳаракатни кечиктириш ёки нотариал ҳаракатни амалга оширишни рад этиш тўғрисидаги қарорни нотўғри деб ҳисоблаган манфаатдор шахс бу хусусда нотариал идора турган жойдаги судга шикоят қилишга ҳақлидир.\n15:36 / 21.07.2018 46111\n13:22 / 21.07.2018 137236\n22:39 / 18.07.2018 189503\n18:50 / 17.07.2018 104209


Меҳмондорчилик 65 — Dilkashradio.com\nАссалому алайкум хурматли радио тингловчи мухлислар. Азиз радио тингловчилар, бугунги эшиттиришимиз орқали сизлар билан мехмондорчилик хақида сўз юритмоқчимиз. Мехмондорчилик деганда кўпчилик инсон спиртли ичимлик хақида ўйласа керак. Албатта Масихга ишонган кишилар бундан мустасно. Сиз азиз тингловчи қандай ўйлайсиз? Агар хонадонимизга мехмонлар келишмоқчи бўлса спиртли ичимликларни дастурхонга қўйсак бўладими ёки йўқми? Мен айнан шундай савол билан кўплаб биродарларни фикрларини билишга харакат қилиб кўрдим.\nНатижа шундай бўлди. Хар ўн кишидан етти ёки саккиз киши бундай мехмондорчиликка салбий фикр билдиришди. Қолганлари эса агар ўзингиз ичмасангиз албатта мумкин деган фикрни хам билдиришди. Лекин бизга энг тўғри жавобни албатта Муқаддас китоб бера олади. Эфесликларга мактубининг 5:18 оятида шундай оят бор: “Шароб ичиб маст бўлманглар, чунки бу бузуқликка олиб боради. Аксинча Муқаддас Рухга тўлиб тошинглар”. Ушбу мактуб бизларга аниқ айтадики маст бўлманглар деб.\nДемак ким маст бўлиши мумкин? Албатта спиртли ичимлик ичган одам. Бу ичимлик ўрнига Худованднинг Муқаддас Рухи билан тўлишимизни бизларга айтмоқда. Балки сизларда хам айнан шу мавзулар бўйича бахслар бўлган бўлиши мумкин. Менга бир таниқли чупон шундай деб айтган эди. Ким қайси гунохни қилса у инсон айнан шу қилаётган ишларини яшириб, гунох эмасдек кўрсатади. Ўз айбини яшириш учун турли бахоналар топишга харакат қилади. Бу гапда албатта жон бор. Айрим биродарлар хатто юқорида келтириб ўтган оятларимиз хақида сал бошқачароқ фикрлар хам билдиришади.\nУларнинг айтишича бу оятда озроқ ичса бўлар экан, чунки маст бўлманглар деб ёзилган эмиш. Гунохнинг катта кичиги бўлмаганидек, озроқ ичишми ёки маст бўлгунча ичишми фарқи бўлмаса керак. Муқаддас китобда яна бир оят мавжуд. “Бундан кейин фақатгина сув ичма, балки ошқозонинг учун, тез тез юз берадиган касалликларингнинг олдини олиш учун озгина шароб хам ичгин”. Манашу оятни айрим пайтларда нотуғри талқин қилинганини хам эиштиб турамиз. Гуёки биродар Павлус оз оздан ичиб туришга рухсат берган деган гаплар.\nПавлус биродаримиз Тимутийнинг касаллиги туфайли унга озгина шароб ичишига рухсат берган эди. Сабаби ошқозондаги айрим касалликларни шу йўл билан даволаш мумкин эди. Азиз биродарлар спиртли ичимлик истимол қилиш хеч қачон яхшиликка олиб келмаса керак. Уйдаги келишмовчиликлар, оилавий бюджетнинг зарар кўриши, куча куйдаги уруш жанжал хаммаси айнан ичкиликбозлик туфайли келиб чиқади. Азиз радио тингловчи юқоридаги саволимиз эсингизда бўлса керак. Спиртли ичимликни дастурхонга қўйиш ёки қўймаслик хар бир кишининг ўзига боғлиқ бўлиб қолсин. Доимо Раббимиз Исо Масихга маъқул мехмондорчилик хар биримизнинг хонадонимизни тарк этмасин. Шунинг билан азизлар бугунги эшиттиришимизга якун ясаган холда сизлар билан хайирлашамиз. Келгуси эшиттиришларимизгача хайр соғ омон бўлинглар.\nЯна меҳмондўстлик ҳақида


“СЕВИНЧ” ЎЗБЕКИСТОН КУБОГИ ФИНАЛИДА! - Voha.uz - Воҳа футболи янгиликлари\nАпр 11, 2019 0 926\nИюнь 2, 2019 0 91\nМар 23, 2019 0 342\nИюнь 2, 2019 0 132\nМай 27, 2019 0 91\n“СЕВИНЧ” ЎЗБЕКИСТОН КУБОГИ ФИНАЛИДА!\nНоя 18, 2018 170 0\nБугун аёллар ўртасидаги XVII Ўзбекистон Кубогининг ярим финали жавоб учрашувида “Севинч” Бекободда “Металлург W” жамоаси билан баҳс юритди.\nҚаршида бўлиб ўтган дастлабки учрашувда жамоамиз рақибини 2:0 ҳисобида мағлуб этган. Шунинг учун финал ёўлланмасини қўлга киритиш учун жамоамизда кичик устунлик бор эди.\nАммо “Металлург W” жамоаси жавоб учрашувни ўз майдонида ўтказаётгани ва бу жамоа ҳар қандай кучли жамоага қарши муносиб кураша олишини ҳисобга олсак, финал йўлланмаси кимга насиб этишиини олдиндан яққол тахмин қилиш қийин эди.\nШундай ҳам бўлди, бекободлик қизлар бугун астойдил майдонда кураш олиб боришди. Лекин “Севинч” футболчилари ҳам учрашувда финал йўлланмасини нақд қилиш учун борларини беришди.\nУчрашувнинг 70-дақиқасида майдон эгалари вакили Диёрахон Ҳабибуллаева ўз жамоасини ҳисобда олдинга олиб чиқди.\nМураббийлар ўйинда биронта ўйинчи алмаштиришмади. Шу сабаб, ўйин охирларига бориб, ҳар иккала жамоа аъзоларида чарчоқ аломатлари ҳам сезила бошланди. Ўйинга тузилган режа қайсидир маънода, ҳар иккала жамоада амалга ошди. Аммо учрашув 1:0 ҳисобида якунига етди.\nШундай қилиб, “Севинч” ярим финалнинг иккала учрашувининг умумий 2:1 ҳисоби бўйича финал йўлланмасини қўлга киритди.\nКубок баҳсларининг иккинчи жуфтлигида “Сўғдиёна W” жамоаси финалга йўл олди.\nДемак, Ўзбекистон Кубоги финалида “Севинч” 14-марта иштирок этади, “Сўғдиёна W” жамоаси эса ўз тарихида илк марта биллур соврин учун курашади.\nЭслатиб ўтамиз, “Севинч” ўз тарихида тўққиз карра Кубок соҳиби бўлган. Жамоамиз сўнгги марта 2016 йили Кубокни қўлган киритган эди.\nФинал учрашуви 3 декабр душанба куни Олмалиқ шаҳридаги ОГМК СМда бўлиб ўтади.\nГол: Диёрахон Ҳабибуллаева, 75’-1:0\nОгоҳлантириш: Моҳигул Икромова (29), Рушания Сафина (63) – Гулхода Амирова (35), Танзиля Зарбиева (38).\nМай 1, 2019 0 727\nНоя 8, 2018 0 180\nЎЗБЕКИСТОН КУБОГИ-2018. “СЕВИНЧ” ЯРИМ ФИНАЛДА!\nОкт 31, 2018 0 296\nОкт 20, 2018 0 1565\nОкт 15, 2018 0 1345\nФев 8, 2019 0 1163\nОкт 22, 2018 0 245\nОкт 15, 2018 0 295\nОкт 27, 2018 0 229\n«Манчестер Юнайтед» ўзига ярашмайдиган натижани қайд этди\nРоссия мухлислари Акинфеевга атаб баннер кўтаришди


Ноқонуний фаолият таъқиқланади | BETAKROR BUXORO!\nPosted by:Администратор onFevral 4, 2019\nБугун мамлакатимизда тадбиркорликни қўллаб-қувватлашга қаратилган кенг кўламли чора-тадбирлар ҳаётга татбиқ этилмоқда. Бу, ўз навбатида, тадбиркорлик субъектларининг эмин-эркин фаолият юритишига, соғлом рақобат муҳитини шакллантиришга, сифатли маҳсулотлар ишлаб чиқариш ва хизматлар кўрсатишни рағбатлантиришна замин яратмоқда. Албатта, ушбу саъй-ҳаракатлардан кўзланган асосий мақсад иқтисодиётимизни янада тараққий эттириш, унда кичик бизнес ва хусусий тадбиркорлик улушини кўпайтиришдан иборат.\nБироқ яратилаётган қулай шароит ва имкониятларга қарамай давлат рўйхатидан ўтмасдан тадбиркорлик фаолияти билан шуғулланишни, белгиланган солиқларни тўлашдан бўйин товлашни, олинаётган даромад ва фойда кўрсаткичларини яширишни касб этганлар ҳамон учрамоқда. Самарқанд вилояти давлат солиқ хизмати органлари томонидан хуфиёна иқтисодиётнинг олдини олиш бўйича комплекс ишлар олиб борилмоқда. Тадбиркорларга расмий огоҳлантиришлар берилмоқда, улар билан профилактик суҳбатлар ўтказилмоқда. Жумладан, жорий йилнинг ўтган даврида жами 255 та хронометраж тадбири ўтказилди. Бунинг натижасида тадбиркорлик субъектлари томонидан норасмий равишда 143 нафар ишчи ёллангани аниқланди.\nЯнварь ойи мобайнида вилоят бўйича хуфиёна иқтисодиётнинг олдини олишга қаратилган 147 та назорат тадбири ташкил этилди. Мазкур тадбирларда ҳужжатсиз озиқ-овқат ва ноозиқ-овқат, алкоголь, тамаки маҳсулотлари, заргарлик буюмлари, диск билан савдо қилиш, яширин цех фаолиятини йўлга қўйиш ҳолатлари аниқланди.\nБугунги кунда давлат рўйхатидан ўтиб, фаолият юритаётган тадбиркорлар 25427 нафарни ташкил этмоқда. Жорий йилнинг январь ойида амалга оширилган профилактик суҳбатлар натижасида 758 нафар якка тартибдаги тадбиркор фаолият бошлади. Шунингдек, 1283 нафар тадбиркор фаолиятини қайта тиклаганини таъкидлаш мумкин. Январь ойида тадбиркорлар томонидан 159 нафар ёрдамчи ходим рўйхатдан ўтказилди. Вилоят бўйича 414 нафар тадбиркор транспортда юк ташиш хизматларини кўрсатиб келмоқда. Ушбу йўналишда олиб борилган профилактик чора-тадбирлар натижасида шу йилнинг ўтган даврида 42 нафар тадбиркор давлат рўйхатидан ўтказилди.\nСамарқанд вилояти давлат солиқ бошқармаси ходимлари томонидан ўтказилган назорат тадбирлари давомида фақат чўнтагини ўйлаган “тадбиркорлар” фаолиятига чек қўйилмоқда. Фуқаро И.Ҳ Самарқанд шаҳри, Алишер Навоий кўчаси, 54-уйда жойлашган дўконда ноқонуний равишда болалар ўйинчоқлари савдоси билан шуғулланишни бошлагану, фаолиятини қонунийлаштиришни “унутиб” қўйган. Тадбир давомида дўконда мавжуд бўлган жами қиймати 60 миллион 612 минг сўмлик болалар ўйинчоқлари далилий ашё сифатида олиб қўйилди.\nСамарқанд шаҳри, Сартепа масканида жойлашган дўконда DVD ва CD дисклар савдоси билан ноқонуний шуғулланиб, даромад олишни устун қўйган “тадбиркор” Ж.Х фаолияти учун тегишли ҳужжатларни расмийлаштириш лозимлиги гўё ёдидан кўтарилган.Ўтказилган назорат тадбирида Ж.Х томонидан юритилган ноқонуний фаолиятнинг миси чиқди. Тадбир давомида дўкондаги мавжуд бўлган умумий қиймати 18 миллион 732 минг сўмлик 3122 дона DVD ва CD диск далилий ашё сифатида олиб қўйилди.\nТайлоқ туманида туғилган фуқаро Г.Т. “Ургут савдо комплекс”ида 26 миллион 362 минг 400 сўмлик, Самарқанд шаҳар, Рўдакий кўчасида яшовчи фуқаро М.А. 21 миллион 754 минг 100 сўмлик ҳар хил турдаги заргарлик буюмлари савдоси билан шуғулланаётгани аниқланган.\nСамарқанд шаҳар, У.Жўрақулов кўчаси, 166-уйда доимий яшаш манзилида фуқаро Ф.Ф. давлат рўйхатидан ўтмасдан “Akfa” ишлаб чиқариш цех фаолияти билан шуғулланиб келган. Савдода мавжуд бўлган 5 турдаги 29 миллион 522 минг сўмлик асбоб-ускуналари далилий ашё сифатида савдодан олиб қўйилди.Худди шу манзилда, “Akfa” ишлаб чиқариш цех фаолияти билан шуғулланиб келган фуқаро З.Ю.нинг савдода мавжуд бўлган 8 турдаги 10 миллион 991 минг сўмлик, фуқаро И.Х. нинг 8 турдаги 14 миллион 780 минг сўмлик асбоб-ускуналари далилий ашё сифатида савдодан олиб қўйилди.\nСамарқанд шаҳар, Ойдин кўчасида “учар тадбиркор” С.Х. ҳеч қандай ҳужжатларсиз бильярд ўйинлари фаолияти билан шуғулланиб келган. У фаолият юритаётган бинодан 3 турдаги умумий қиймати 131 миллион 500 минг сўмлик буюмлари далилий ашё сифатида олиб қўйилди. Самарқанд шаҳар, Мулён-2 маҳалласида фуқаро Қ.З. ҳам бильярд ўйинлари ташкил қилиб, мўмайгина даромадни кўзлаганлардан чиқиб қолди. Давлат солиқ хизмати органлари ходимлари томонидан унинг фаолиятига чек қўйилиб, 15 турдаги 109 миллион 994 минг сўмлик маҳсулотлари далилий ашё сифатида олиб қўйилди.\nМухтасар айтганда, хуфиёна иқтисодиёт барқарор тараққиёт суръатларига эришишга тўсқинлик қилади. Давлатимиз раҳбари Олий Мажлисга Мурожаатномасида ушбу муаммога алоҳида тўхталиб, “Афсуски, ялпи ички маҳсулотда “яширин” иқтисодиётнинг улуши катта бўлиб, бу мамлакат ривожига салбий таъсир кўрсатмоқда. Солиқ юкини камайтириш, бизнес юритиш учун янада қулай шароитлар яратиш “яширин” иқтисодиётга барҳам беришнинг ягона йўлидир. Шунинг учун бу борада таъсирчан чораларни назарда тутадиган алоҳида дастур ишлаб чиқишимиз зарур”, дея таъкидлади.


Маърифий тадбирлар давом этмоқда\n1 Декабрь 2021, Чоршанба 15:07\nБугунги кунда муҳтарам Президентимиз томонидан ёшларни кўллаб-қувватлаш, уларнинг илм-маърифатли, соғлом қилиб тарбиялаш масаласига катта аҳамият қаратилмоқда.\n“Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастурида ҳам ёшларга оид давлат сиёсатини янада ривожлантириш, ёшлар билан ишлаш самарадорлигини янада яхшилаш борасида аниқ вазифалар белгиланган эди.\nШу мақсадда, жорий йил 23 ноябрь куни Наманган Давлат университетининг катта мажлислар залида Дин ишлари бўйича қўмита Наманган вилояти бошқармаси томонидан "Жаҳолатга қарши – маърифат" шиори остида тадбир ташкил қилинди.\nТадбир давомида талабаларга мамлакатимизда диний соҳада амалга оширилаётган ислоҳотлар, терроризм ва экстремизмнинг аянчли оқибатлари, бугунги кунда дин ниқоби остида амалга оширилаётган хунрезликларнинг моҳияти каби мавзулар муҳокама қилинди.\nШунингдек, мутахассислар томонидан ёш авлодни илм-маърифатга йўналтириш, Ўзбекистоннинг келажаги бўлган ёшларни илмий салоҳиятини янада ошириш каби масалаларга алоҳида эътибор қаратилди.


Актобедаги аксилтеррор операцияда 5 жангари йўқ қилинди - 10.06.2016, Sputnik Ўзбекистон\nМахсус кучлар Актобеда террорчилар яширинган уйни аниқлашади, ўз ихтиёри билан таслим бўлиш таклифига террорчилар қуроли қаршилик кўрсатишди. 10.06.2016, Sputnik Ўзбекистон\n© Sputnik / Игорь Зарембо / Фотобанкка ўтишМахсус кучлар ўқув машғлоти\nМахсус кучлар Актобеда террорчилар яширинган уйни аниқлашади, ўз ихтиёри билан таслим бўлиш таклифига террорчилар қуроли қаршилик кўрсатишди.\nТОШКЕНТ, 10 июн — Sputnik. Актобед ўтказилган махсус операция давомида беш террорчи йўқ қилинди, Қозоғистон Миллий хавфсизлик қўмитаси хабарига асосан.\n10 июн куни эрталаб Актобе вилоят террорчиликка қарши кураш штаби вакиллари Актобеда отишма уюштирган террорчилар гуруҳи яширинган уйни аниқлашади. Таслим бўлиш таклифига террорчилар қуроли қаршилик кўрсатишди.\n“Тезкор қидирув тадбирлар натижасида, Некрасов кўчасида террорчилар яширинган уй аниқлнди. Ўз ихтиёрлари билан қурол топшириш таклифига террорчилар рад жавоби беришди. Кейинги музокаралар ҳам натижасиз бўлди. Махсус кучлар ёрдамида ўтказилга ҳужум натижасида квартирада бўлган тўрт террорчи йўқ қилинди”, — дейилган хабарда.\nҚозоғистон Миллий Хавфсизлик қўмитаси хабарига кўра, бир вақтнинг ўзида, Мясоедов ва Ардынов кўчалари чорраҳасида яна бир террорчи полиция патрулини ўққа тутган. Полиция ходимлари яраланган, террорчи эса йўқ қилинган.


19:04 / 10.05.2017\nForbes.kz нашри Қозоғистоннинг 2017 йил учун энг бадавлат 50 нафар тадбиркори рўйхатини эълон қилди.\nҚозоғистоннинг энг бой 5 нафар фуқароси рўйхатига Владимир Ким, Булат Утемуратов, эр-хотин Кулибаевлар ва Алижон Ибрагимов кирди.\nРейтингнинг биринчи ўрнида йирик қозоқ тадбиркори, рангли ва қимматбаҳо металлар қазиб олиш ва қайта ишлаш билан шуғулланувчи «KAZ Minerals» гуруҳи президенти ҳамда йирик акциядори, "Холдинг Казахмыс" президенти Владимир Ким жойлашди. Унинг давлати 2,5 млрд. АҚШ долларига баҳоланган.\nҚозоғистоннинг энг бадавлат тадбиркори Жанубий Қозоғистон вилоятининг Мақтаорол тумани Мирзакент посёлкасида 1960 йилнинг 29 октябрь куни туғилган. Ким 1982 йилда Олмаота архитектура-қурилиш институтини тамомлаган. 1998 йилда АҚШда бизнес ва маъмурий бошқарувчилик бўйича фалсафа доктори илмий унвонини олган.\nРўйхатнинг иккинчи поғонасини Қозоғистон теннис федерацияси президенти, ITF (Халқаро теннис федерацияси) директорлар кенгаши аъзоси, тадбиркор, дипломат Булат Утемуратов эгаллади. Унинг давлати - 2,4 млрд. АҚШ доллари.\nУчинчи ва тўртинчи ўринларда эса эр-хотин Кулибаевлар жойлашди. 50 ёшли Тимур Кулибаевнинг давлати 2,2 млрд. АҚШ долларига баҳоланган. Тимур Кулибаев – қозоғистонлик тадбиркор, давлатдаги нефтгаз ва энергетик соҳадаги қатор корхоналарни ўзига бирлаштирган Kazenergy ассоциацияси раиси. 49 ёшли Динара Кулибаева эса – Қозоғистоннинг энг бой аёли, Қозоғистон Халқ банки акциядори. У Нурсултон Назарбоев номидаги Миллий таълим жамғармасига раҳбарлик қилади. Динара Кулибаеванинг давлати – 2,2 млрд. АҚШ доллари.\nҚозоғистоннинг энг бой тадбиркорлари бешлигига 62 ёшли Алижон Ибрагимов якун ясаб берган. У 2 млрд. АҚШ долларига эга. Алижон Ибрагимов – «Eurasian National Resources Corporation» (ENRC) компанияси эгаларидан бири, шунингдек, Евроосиё банки АЖ президенти ҳисобланади.\nҚозоғистон рейтинг Forbes


08 март 2021, Тошкент вақти: 08:39\nЖангарилар Афғонистоннинг Туркманистонга чегарадош вилоятларини назорат қилиб турибди ёки тобора фаоллашиб бормоқда. Шу сабабли расмий Ашхобод ўз ҳудудига экстремистик ҳужумлар хавфидан тобора ташвишга тушмоқда. (Архив сурати)\nТуркманистон маъмурлари сўнгги пайтларда хавфсизликни таъминлаш масаласига одатдагидан кўра кўпроқ эътибор қаратмоқда.\nТеррор хавфидан хавотир, айниқса, Туркманистон халқаро тадбирга мезбонлик қилишга тайёргарлик кўраётган пайтда яққол кўзга ташланмоқда.\nҲукуматнинг хавотирга тушишига сабаб бор: Афғонистоннинг ушбу мамлакат билан чегарадош ҳар бир вилоятида уруш бўлмоқда.\nАфғонистон маҳаллий ҳокимият идоралари вакилларининг айтишича, маҳаллий ҳарбий қўмондонлар, қишлоқ аҳолиси ва Толибон шарқдаги Жузжон вилоятидан тортиб, Фарёб ва Бадғис вилоятию ғарбдаги Ҳирот вилоятигача бўлган ҳудудлардаги ўнлаб туманларни назорат қилади ёки уларга таъсири бор.\nТаъсир кучига эга кишиларни фақат Толибон вакиллари деб бўлмайди.\n20 июнь куни Ислом давлати (ИД) экстремистик гуруҳи Жузжон вилоятига қарашли Дарзаб туманини ишғол этганини иддао қилиб чиқди. Ҳукумат ҳам, Толибон вакиллари ҳам ИД Дарзабни қўлга олганини эътироф этди.\nКейинчалик ИД жангарилари ҳам ҳукумат, ҳам Толибон қўшинларининг турли тарафлардан ҳужум қилиши оқибатида у ердан улоқтириб ташланди. Аммо ИД қўшинларининг Афғонистоннинг шимоли-ғарбида мавжудлигини энди рад этиб бўлмайди.\nТолибон ва Ўзбекистон ислом ҳаракатининг ИДга содиқликка қасамёд қилган аъзолари 2015 йил охирида Ҳирот вилоятида бўлган қақшатқич жангларда анъанавий Толибон қўшинларидан енгилгандан сўнг ҳудудга сочилиб кетган эди.\nИДнинг Ироқ ва Суриядан қочиб чиқаётган жангарилари Афғонистонга келиши кутилмоқда, кўпчилиги шундай қилди ҳам.\nТуркманистон раҳбарияти ИД ёки шунга ўхшаш жангариларнинг хатти-ҳаракатларидан хавотирга тушмаслиги мумкин эмас. Бироқ ҳукумат буни билдирмасликка ҳаракат қилади.\nТуркманистон Мудофаа вазирлигининг номи сир қолишини истаган вакилининг Озодлик радиосига айтишича, июнь ойида 4 нафар жангари Ҳирот вилоятидан ушбу мамлакат чегарасини кесиб ўтди ва Афғонистон билан чегарадан унча узоқ бўлмаган Каха туманида қўлга олинди.\nИД жангарилари, айни пайтда Туркманистон ватандошлари бўлган шахслар Мари шаҳрига кетаётгани маълум бўлди. Сўроқ қилинганда, улар дастлаб Туркияга боргани, кейинчалик жанг қилиш учун Ироқ ва Сурияга ўтгани маълум бўлди.\nИД жангарилари Туркманистонга йўл солаётгани тўғрисидаги хабар хавотирли, аммо у туркман ҳокимият вакиллари учун янгилик эмас.\nИюнь ойида Озодлик радиосига маълум қилинишича, номи аниқ айтилмаган мамлакат (Туркия бўлиши мумкин) ИДга алоқаси бор 4 нафар туркман ватандошини тутиб олиб, Туркманистоннинг куч ишлатар идоралари қўлига топширган. Уларнинг Туркманистонда террорчилик ҳужумини амалга ошириш режаси бўлгани айтилган.\nИюль бошида Туркманистон президенти Гурбангули Бердимуҳамедов мамлакат хавфсизлик кенгаши мажлисида “ҳар бир ҳарбий хизматчининг бурчи қонуний ҳукуматни ҳимоялаш ва қонуннинг ҳар қандай бузилишига қарши аёвсиз жанг қилиш” эканини айтди.\nМаълумки, Туркманистон – ёпиқ мамлакат ва у ерда нималар бўлаётгани хусусида ахборот олиш ниҳоятда мушкул.\nСентябрь ойида ушбу мамлакат Осиёнинг ёпиқ бинолардаги ва жанговор яккакурашлар бўйича ўйинларига (AIMAG) мезбонлик қилади. Бердимуҳамедовнинг ушбу шуҳратпарастлик лойиҳаси сабабли мамлакатга нафақат чет эллик спортчилар, балки ОАВ вакиллари ва томошабинлар ҳам келади.\nТуркманистон ҳокимият идоралари бу тадбирга халқаро ҳамжамият эътиборини жалб қилмоқчи. ИД жангарилари ҳам ушбу ўйинлар вақтида ҳужум қилишни режалаштираётган бўлса ажаб эмас, чунки у Яқин Шарқда мағлубиятга учраётгани сабабли еяётган нонини оқлаш учун бу ерда шов-шув кўрсатишга уриниши табиий.\nТуркманистон ҳукумати хавфсизликни таъминлаш учун ҳозирданоқ зарур чораларни кўриб қўйди. Ашхобод шаҳрида бегона кишилар яшашига йўл қўймаслик учун аҳолининг пропискаси бот-бот текшириб турилибди. Бошқа вилоятларнинг автомашиналари пойтахтга киритилмаяпти. AIMAG иншоотларида ишлаётган бошқа ерлик қурувчилар шаҳар ташқарисидан қатнаб ишлаяпти.\nБундан ташқари, Туркманистон ҳукумати аҳоли ўртасида "Ислом давлати" террор гуруҳига ёки унга дахлдор чет эл ташкилотлари билан алоқаси бор кишиларни аниқлаш мақсадида текширувлар ўтказмоқда. Чунки Ироқ ва Сурияда кўплаб туркман ватандошлари жанг қилаётгани энди ҳеч кимга сир эмас. Сурия бош муфтийси Аҳмад Бадриддин Ҳассуннинг айтишича, 360 нафар туркман миллатига мансуб киши бошқа ёлланма аскарлар сафида жанг қилмоқда.\nТуркманистон БМТ тан олган бетараф мамлакатдир. Ушбу мақом унинг шу пайтгача можаролардан узоқроқ туришига имкон бериб келди. Бироқ Афғонистонда давлатга қарашли бўлмаган жангари гуруҳлар мавжуд. Шу сабабли бетарафлик энди қалқон бўла олмаслиги мумкин.\nЗикр этилган хавотирнинг сабаби шу бўлса керак.


Афғонистон пойтахтида портлаш юз берди\nТеглар: Теракт, Фожиа\nДобавлено: 11.04.2016, 15:23\nАфғонистон пойтахти Қобул шаҳрида рўй берган портлаш оқибатида икки киши ҳалок бўлган, беш киши оғир тан жароҳати олган деб хабар берди, “Lenta.ru” нашри.\nНашрнинг маълумот беришича, бугун 11 апрель куни Қобулнинг шарқий қисмидаги Баграми туманида қўлбола портловчи модда ёрдамида портлаш рўй берди. Полициячиларнинг сўзларига қараганда, портловчи модда маориф вазирлигида ишловчи ходимларни олиб кетаётган автобусга ўрнатилган. Бу терактни Афғонистон ҳудудида ҳаракатда бўлган бирорта террорчилик гуруҳи ўз бўйнига олгани йўқ.\nСўнгги ойларда Афғонистонда вазият кескинлашган, мамлакат ҳудудида “Ислом давлати” террорчилик гуруҳининг таъсири кенгайган. “Ислом давлати” террорчилик гуруҳи сафларига Афғонистонда 1994 йилда дунёга келган “Толибон” ислом ҳаракатидан ажраб қолган одамлар кирган.\n2015 йилнинг апрель ойида бу икки гуруҳ бир-бирига қарши жиҳод эълон қилиб, “Толибон”лар “Ислом давлати” террорчилик гуруҳини қаҳри қаттиқликда айблаган эди.


Малайзиядан муносабат: Ўзбекистон миллий манфаатларга асосланган очиқ ва конструктив ташқи сиёсат олиб бормоқда\nКУАЛА-ЛУМПУР, 12 декабрь. /«Дунё» АА/. Ўзбекистон Президенти Шавкат Мирзиёевнинг Олий Евроосиё Иқтисодий Кенгаши йиғилишидаги нутқи бўйича эксперт-таҳлилий ва илмий-академик доиралар вакиллари «Дунё» АА мухбирига ўз шарҳларини йўлламоқда.\nРой Энтони Рожерс (Малайзия), Малайя университети халқаро ва стратегик тадқиқотлар бўлими бошлиғи:\n— Ўзбекистон миллий манфаатларга асосланган очиқ ва конструктив ташқи сиёсат олиб бормоқда.\nГлобаллашув шароитида мамлакат минтақавий иқтисодий интеграцияда фаол иштирок этиши керак. Шу боис Ўзбекистоннинг Евроосиё иқтисодий иттифоқи (ЕОИИ)да кузатувчи давлат мақомини олиши мазкур йўналишдаги истиқболли қадам, деб ўйлайман.\nЕОИИ 200 миллион истеъмолчига эга бўлган катта бозорга эга. Бундан ташқари, Ўзбекистонда денгизга тўғридан-тўғри чиқиш имконияти мавжуд эмаслигини ҳисобга олсак, мазкур тузилма ишидаги иштирок экспортни янада диверсификация қилиш, хорижий инвестицияларни жалб этиш ва янги бозорларга чиқиш учун янги имкониятлар эшигини очади.\nҲар қандай ташкилотга аъзо бўлиш ҳам манффат кўриш, ҳам маълум мажбуриятларни ўз зиммасига олишни англатади. Шу маънода амалдаги кузатувчи мақоми Ўзбекистонга ЕОИИнинг тўлақонли аъзоси бўлишнинг ижобий ва салбий томонларини ўрганишга имкон тақдим этади.


«Хислатли ҳикматлар шарҳи» ҳамда «Амаллар ниятга боғлиқдир» китобининг тақдимоти\nМанзилингиз:Муслимаат»Бош саҳифа»Янгилик ва хабарлар»«Хислатли ҳикматлар шарҳи» ҳамда «Амаллар ниятга боғлиқдир» китобининг тақдимоти\nBy Muslimaat on\t Mart 9, 2015 Янгилик ва хабарлар\nБугун «Ҳилол-нашр» нашриёт-матбаа мажмуасида шайх Муҳаммад Содиқ Муҳаммад Юсуф ҳазратларининг қаламига мансуб навбатдаги янги китобларнинг тақдимоти бўлиб ўтди.\nТақдимот маросимига «Ҳилол-нашр» нашриёт-матбаа мажмуаси ижодий гуруҳи, «Islom.uz» портали ходимлари ҳозир бўлишди. Ташкилотчиларининг таклифига биноан мазкур тадбирга Тошкент шаҳар бош имом-хатиби Анвар қори Турсун ҳам ташриф буюрдилар.\n«Тўхтабой» жомеъ масжиди имомининг ноиби Ҳасанхон Яҳё тақдимот маросимини очиб бериб, Қуръони Карим тиловати ва дуодан сўнг муқаддима қилиб беришни шайх Муҳаммад Содиқ Муҳаммад Юсуф ҳазратларидан илтимос қилди.\nШайх Муҳаммад Содиқ Муҳаммад Юсуф ҳазратлари мазкур икки китоб ҳақида сўзлаб, аввал шайх Ибн Атоуллоҳ Сакандарийнинг «Ал-Ҳикамул Атоийя» китобининг ёзилиш тарихига тўхталиб ўтдилар, руҳий тарбия борасидаги китоблар орасида алоҳида ўрин тутган ушбу китобнинг аҳамияти, унинг ўзига хос жиҳатлари ҳақида гапириб бердилар.\nШайх ҳазратлари «Исломнинг мадори бўлган ҳадислар» туркуми остида чоп этиладиган китобларнинг биринчиси бўлган «Амаллар ниятга боғлиқдир» китоби ҳақида ҳам алоҳида тўхталиб ўтдилар, Ислом уламоларининг динимизнинг тамал тоши бўлмиш тушунчалар баён қилинган ушбу ҳадисларни шарҳлаш борасидаги фаолиятлари гўзал бир анъанага айлангани, мазкур китоб ҳам ана шу анъананинг давоми экани ҳақида сўзладилар.\nШундан сўнг даврага таклиф қилинган Анвар қори Турсун китобхонларга тақдим қилинаётган ушбу китобларнинг ўзбек диний адабиётида улкан аҳамиятга молик китоб бўлгани ҳақида тўлқинланиб сўзладилар, муаллифнинг халқимизга руҳий тарбия таълимотларини етказиш борасидаги кенг кўламли ижодий фаолиятига баракотлар тиладилар. «Хислатли ҳикматлар шарҳи» китобининг чоп этилиши аввало биз, имомлар учун, диний илмларни халққа етказишга масъул бўлганлар учун ғоятда муҳим воқеа бўлди», – дедилар бош имом-хатиб. – Айнан нафс тарбиясининг, қалбдаги ҳол, мақом каби тушунчаларнинг йўқлиги бугунги кунда бутун Ислом олами учун, айниқса, нотинч ўлкалардаги мусулмонлар учун оғир мусибатдир. Барча камчиликларимизнинг сабаби амалларнинг фақат зоҳирига эътибор беришимиз, ботинидан ғофил бўлишимиз, ушбу китобда баён қилинган буюк ҳикматлардан бехабарлигимиздир. Шунинг учун мен бу китобни ҳар бир мусулмон ўқишини, ўқиганда ҳам шошилмай, диққат билан, ихлос билан ўқишини тавсия қиламан. Айниқса, бу мавзудаги китобларни энди ўқий бошлаганлар аввало шайх ҳазратларининг «Тасаввуф ҳақида тасаввур» китобларини ўқишса, у ердаги истилоҳларни тушуниб олишса, ундан кейин бу китобни ўқишса, айни муддао бўлади. Бу китобни ўқиган баъзи аҳли тариқатлар ҳам бизнинг ҳузуримизга келиб, биз тасаввуфнинг моҳиятини ҳали чуқур билмаган эканмиз деб, миннатдорчилик билдиришяпти».\nАнвар қори Турсунов навбатдаги китоб – «Амаллар ниятга боғлиқ» китоби ҳақида ҳам мамнуният билан сўзладилар, ният ҳақидаги, ихлос ҳақидаги билимларимиз мукаммал бўлмай туриб, бирор мақсадга эришиш мушкуллигини айтдилар. Имом-хатиб жаноблари шайх Муҳаммад Содиқ Муҳаммад Юсуф ҳазратларининг бошқа китобларини, хусусан, «Очиқ хат» ҳамда «Кексаларни эъзозлаш» китобларини ҳам зикр қилиб ўтдилар, уларнинг долзарб аҳамиятга эгалигини, бугунги кун муаммоларининг ечимини топишда беназирлигини айтиб, шу ўринда мазкур китобларни имкон қадар кўпроқ ададда чоп этилиши зарурлигини таъкидлаб, жумладан, шундай дедилар: «Биргина бизнинг жомеъ масжидимизга етти-саккиз минг киши келади. Демак, «Очиқ хат» китобининг чоп этилган адади битта масжиднинг қавмига ҳам кифоя қилмайди. Ваҳоланки, республикада ўттиз бир миллион аҳолимиз бор. Мен истардимки, «Очиқ хат», «Кексаларни эъзозлаш», «Хислатли ҳикматлар шарҳи» каби китоблар эҳтиёжни қондирадиган даражада чоп этилса, мақсадга мувофиқ бўлар эди».\nАнвар қори Турсун муаллифга барча китобхонлар, Ўзбекистон ва Марказий Осиёдаги барча мусулмонлар номидан ташаккур айтиб, хайрли дуолар қилдилар.\nКейинги сўз навбати «Хислатли ҳикматлар шарҳи» китоби устида ишлаган таҳририят ходимларининг фикр-мулоҳазалари ўқиб эшиттириш учун муҳаррир Озод Мунавварга берилди:\n«Аввало, фурсатдан фойдаланиб, бу каби улуғ, хайрли ишларга камтарона ҳиссамизни қўшишимизга сабабчи бўлганлари учун муҳтарам шайх ҳазратларига улкан миннатдорчилик билдирамиз, бизга бу қадар масъулиятли ишда иштирок этиш бахтини насиб этган Аллоҳ таолога ҳамду санолар айтамиз.\nШайх Ибн Атоуллоҳ Сакандарий раҳматуллоҳи алайҳининг «Ал-ҳикамул атоийя» китобларига муҳтарам шайх ҳазратлари томонидан ёзилган «Хислатли ҳикматлар шарҳи» китоби нафақат ўзбек китобхонлари учун, балки китобни нашрга тайёрлашда иштирок этган барча ижодий ходимлар учун ҳам улкан воқеа бўлди, руҳоний озуқа, латиф ишоралар, қисқа ва теран маъноли иборалар манбаи, ибрат ва сабоқ бўлди. Айниқса, муҳаррир ва мусаҳҳиҳларимиз учун ўзига хос маҳорат мактаби ҳам бўлди.\nМуҳаррирларимизнинг эътироф қилишича, ушбу китоб устида ишлаш, уни ўзбек адабий тили меъёрлари асосида таҳрир қилиш аввалги барча китобларга қараганда ғоятда қийин, машаққатли ва айни пайтда завқли бўлди. Дастлаб «Тасаввуф ҳақида тасаввур», сўнгра «Ҳадис ва ҳаёт» туркумининг нафсни поклаш мавзусига оид жузлари ва ниҳоят, «Руҳий тарбия» асарлари устида ишлаш давомида ижодий гуруҳ ходимларининг ботиний фиқҳга оид билимлари, тасаввурлари, тушунчалари анчагина шакллангандек эди. Бироқ «Хислатли ҳикматлар шарҳи» китоби Ислом динимизнинг бепоён илм уммони эканини яна бир бор исботлади, зеро шу пайтгача билганларимиз денгиздан бир томчи экани маълум бўлди.\nДастлаб ҳикматларнинг матни бироз ғализдек туюлди. Бироқ муаллиф бугунги куннинг воқеълиги, китобхоннинг дунёқараши ва савиясини ҳисобга олиб, бу ҳолатни аввалдан кўзда тутган экан. Китобнинг муқаддимасидаёқ бу ҳикматлар дастлаб ана шундай тушунарсиз туюлиши мумкинлиги, уларни қайта-қайта, диққат билан ўқиб, шарҳларини чуқур мушоҳада қилиб кўрилса, унинг замиридаги теран маънолар аста-секин зеҳнга сингиб бориши айтиб қўйилган экан. Шунинг учун иш жараёнида тушунмаган жойимизга белги қўйиб, аста-секин давом этиб боравердик. Ҳақиқатдан ҳам, иккинчи, учинчи марта қайта-қайта ўқиганимиздан сўнг ушбу улуғ ҳикматларни аста-секин тушунгандек бўлдик. Аввал қийин, тушунарсиз бўлиб кўринган бу маънолар аслида ғоятда осон, лўнда экани маълум бўлди. Муаллиф ҳар бир ҳикматни осон ва равон тилда, ҳаётий мисоллар билан тушунтириб берган. Кўпгина ҳикматларни ўқиганимизда уларнинг шарҳида келтирилган ояти карималарнинг, ҳадиси шарифларнинг аввал эътибор бермаган нозик нуқталарини, дақиқ ишораларини ўзимиз учун янгидан кашф этдик.\n«Хислатли ҳикматлар шарҳи» асари ҳозирги кунда нафсни поклаш, ахлоқни сайқаллаш, яъни руҳий тарбия илми ҳақидаги, тасаввуф ҳақидаги баъзи нотўғри тушунчаларни ислоҳ қилишда ҳам жуда муҳим ўрин тутади. Биргина мисол. Шайх Атоуллоҳ Сакандарий шариат ва тариқат илмининг имоми, икки мазҳабнинг – моликий ва шофеъий мазҳабларининг муфтийси бўлган эканлар. Мана шу тарихий, илмий далилнинг ўзи тасаввуфнинг моҳиятини, тариқат аҳлининг ҳақиқий сиймосини очиб беради. Демак, тасаввуф аҳли аввало шариат илмининг билимдони бўлиши керак экан.\nМуаллиф муқаддимада «Хислатли ҳикматлар шарҳи» китобини икки оғиз сўз билан таърифлаб берган: бу китобда Аллоҳ таолога ҳамда бутун оламга нисбатан инсоннинг ички дунёси қандай бўлиши лозимлиги Қуръони Карим ва Суннати мутоҳҳара асосида баён қилинган.\nКитобда муаллифнинг Китоб ва Суннатдан, исломий илмлардан олган хулосалари ғоятда юксак балоғат ва фасоҳат билан ифодаланган бўлиб, бу эса шайх Ибн Атоуллоҳ Сакандарийнинг барча шаръий илмларда пешқадам ҳамда буюк адиб эканидан дарак беради.\nБинобарин, китобхонларимизни бу илоҳий ҳикматлар бўстонига ташриф буюриб, у ерда гўзал маънолар сайлидан баҳраманд бўлишга таклиф қиламиз. Бу каби улкан илмий асарлар ўзбек диний адабиёти қайта тикланиб, шаклланиб бораётган ҳозирги кунда жуда муҳимдир, чунки бундай китоблар китобхоннинг савиясини ошириб, нафақат зоҳирий фиқҳ, балки ботиний фиқҳни ҳам тушуниш даражасига юксалтиради».\nШундан сўнг «Амаллар ниятга боғлиқдир» китобининг тақдимотига навбат келди. «Тўхтабой» жомеъ масжиди имомининг ноиби Ҳасанхон Яҳё мазкур китоб ҳақида сўзлаб бериш учун муҳаррир Нодирбек Хидировга навбат берди. Нодирбек Хидиров ҳамду сано ва салавотлардан сўнг «Амаллар ниятга боғлиқдир» китобининг тақдимот юзасидан қуйидагиларни сўзлаб берди:\n«Инсоният тарихида ҳаёти ва ҳар бир сўзи оммавий равишда ва кўпчилик томонидан тўла-тўкис, мукаммал ўрганилган яккаю ягона шахс Муҳаммад соллаллоҳу алайҳи васалламдирлар. У Зот соллаллоҳу алайҳи васалламнинг ҳатто ўта нозик ва хос ҳаётлари ҳам барча тафсилотлари билан тўла-тўкис ўрганилиб, ривоят қилинган.\nИслом дини энг мукаммал дин бўлгани, инсон ҳаётининг барча соҳаларини қамраб олгани учун ушбу соҳаларнинг ҳар бир жабҳасида Пайғамбар соллаллоҳу алайҳи васалламнинг шахсий ўрнаклари бўлиши керак эди. Бошқача қилиб айтганда, у Зот соллаллоҳу алайҳи васаллам Қуръони Каримни ўз ҳаётларига татбиқ қилиб, бутун инсониятга кўрсатишлари лозим эди. Амалда шундай бўлди ҳам.\nШунинг учун ҳам саҳобаи киромлар Пайғамбаримиз соллаллоҳу алайҳи васалламнинг ортларидан узлуксиз бирга юришар ва у Зотдан содир бўлган ҳар бир нарсани ўта аниқлик билан ёдлаб олишар ва ривоят қилишарди.\nСаҳобаи киромлар Пайғамбаримиз соллаллоҳу алайҳи васалламдан содир бўлган нарсаларни шунчаки ҳою-ҳавас, гап-сўз учун қабул қилмаганлар. Улар, энг аввало, бу нарсаларга амал қилишни кўзлаганлар. Қолаверса, бошқаларга етказиб, уларни ҳам амалга чорлашни мақсад қилганлар.\nАзиз ва муҳтарам китобхонлар! «Ҳилол нашр» нашриёт матбаамизда чоп этилган янги китоблардан бири устозимиз Шайх Муҳаммад Содиқ Муҳаммад Юсуф ҳазратларининг қаламларига мансуб «Исломнинг мадори бўлган ҳадислар» туркумига кирувчи «Амаллар ниятга боғлиқдир» китобидир. Ушбу китоб мазкур ҳадиснинг муфассал ва кенг қамровли шарҳидир. Бу ҳадисни деярли барча ҳадис тўпламларининг муаллифлари ривоят қилишган. Ҳадиснинг муттафақун алайҳ бўлган матни қуйидагича:\n«Набий соллаллоҳу алайҳи васаллам дедилар: «Албатта, амаллар ниятларга боғлиқдир. Албатта, ҳар бир кишининг ният қилган нарсаси бўлади. Кимнинг ҳижрати Аллоҳ ва Унинг Расули учун бўлса, унинг ҳижрати Аллоҳга ва Унинг Расулигадир. Кимнинг ҳижрати эришмоқчи бўлган дунёси учун ёки уйланмоқчи бўлган аёли учун бўлса, унинг ҳижрати ана шу учундир».\nУшбу ҳадис лафзи эмас, маъноси мутавотир бўлган ҳадислардан бўлиб, динимизнинг асли, ўзаги ва асосий қоидасидир.\nРасулуллоҳ соллаллоҳу алайҳи васаллам бир ҳадисда «Жамловчи калималар ила юборилганман», деганлар, яъни Аллоҳ таоло Пайғамбаримиз соллаллоҳу алайҳи васалламга оз иборалар ила кенг маъноларни баён қилиш хусусиятини берган. Ушбу ҳадис ҳам оз иборалардан ташкил топган бўлса-да, кўп ва кенг маъноларни қамраб олган.\nШунинг учун Имом Бухорий раҳимаҳуллоҳ бу ҳадис ҳақида: «Набий соллаллоҳу алайҳи васалламнинг ҳадислари ичида бу ҳадисчалик жамловчи, пурмаъно ва кўп фойдалиси йўқ», деган.\nИмом Аҳмад ибн Ҳанбал раҳматуллоҳи алайҳ: «У Исломнинг учдан биридир», деган, чунки банданинг савоб касб қилиши уч нарса – дили, тили ва аъзолари орқали бўлади. Бу ҳадисда эса дил (қалб) орқали бўладигани тўлиқ баён қилинган. Қолаверса, дин ички ва ташқи амаллардан иборат. Ният ички амал ҳисобланиб, унинг ўрни қалбдир.\nИмом Шофеий раҳматуллоҳу алайҳ бу ҳадис ҳақида «Илмнинг ярми шу ҳадисда», деганлар.\nИмом Абу Довуд раҳматуллоҳи алайҳ шундай деганлар: «Бу ҳадис Исломнинг мадори бўлган ҳадислардандир. Инсоннинг дини учун ушбу тўрт ҳадис кифоя қилади:\n«Албатта, амаллар ниятларга боғлиқдир».\n«Бирортангиз токи ўзига раво кўрган нарсани биродарига ҳам раво кўрмагунча мўмин бўла олмайди».\n«Кишининг Исломи гўзал бўлиши ўзи учун беҳуда нарсаларни тарк қилишидадир».\n«Албатта, ҳалол очиқ-ойдиндир, ҳаром очиқ-ойдиндир».\n«Исломнинг мадори бўлган ҳадислар» деган ибора ҳақида икки оғиз тўхталиб ўтсак. «Мадор» сўзи араб тилида бир нарсанинг ўз ўқи атрофида айланиш доирасига ишлатилади. Шу билан бирга, бу сўз «ўзак», «асос», «ғолиб», «қоида» каби маъноларни ҳам англатади. Мазкур ҳадиси шарифларнинг «Исломнинг мадори» деб аталиши уларнинг Исломнинг асосини, ўзагини, ғолиб таълимотлари ҳисобланган маъноларни ўз ичига олгани учундир.\nБу ҳадиснинг буюклигига, шаъни улуғлигига, саҳиҳлигига, фойдаси ниҳоятда кўплигига барча иттифоқ қилган. Уни кўпчилик уламолар ўз китобларининг аввалида келтиришни мустаҳаб билганлар.\nИмом Бухорий ўзининг «Саҳиҳ»ини айни шу ҳадис билан бошлаган ҳамда китобнинг бир неча ўринларида такрор-такрор келтирган. Имом Муслим ҳам ушбу ҳадиси шарифни ўз «Саҳиҳ»ида келтирган.\nИмом Шофеий раҳматуллоҳи алайҳ: «Бу ҳадис илмнинг етмиш эшигидан киради», деган.\nАбдурраҳмон ибн Маҳдий раҳматуллоҳи алайҳ эса: «Ҳар бир мусанниф ўз ўқувчисига ниятни тўғри қилиш ҳақида танбеҳ бўлиши учун ушбу ҳадисни китобининг аввалида келтириши лозимдир», деган.\nУшбу ҳадис ният, унинг аҳамияти ва фазлини баён қилиб, банда қилган ёки қиладиган тоат-ибодатларнинг қабул бўлиши ниятнинг тўғрилиги ва саломатлигига боғлиқ эканини таъкидлаган.\nЭнди китоб ҳақида қисқача тўхталсак. Китоб муқаддимадан сўнг ҳадиснинг муфассал шарҳи билан бошланади. Муҳаддис уламоларнинг одатларига кўра, шарҳ ҳадисни Расулуллоҳдан ривоят қилган саҳобий – Умар ибн Хаттобнинг қисқа таржимаи ҳолидан бошланган. Сўнг ҳадиснинг лафзлари бирма-бир шарҳланиб, ниятнинг турлари, руҳий тарбия илмида ният масаласи, «ният» сўзи ўрнига баъзида «ирода», «ибтиғо» ва «ихлос» сўзлари ишлатилиши ва унинг мисоллари ҳамда ихлоснинг моҳияти баён қилинган. Шунингдек, фиқҳ илмида ният масаласи ҳақида сўз юритилган. Китобдаги яна бир диққатга сазовор нуқта шуки, ушбу ҳадисдан олинган «Ниятсиз савоб йўқ», «Ишлар мақсадларига кўрадир» каби умумий, яъни куллий қоидалар ва фиқҳда улар татбиқ қилинган ўринлар ҳақида батафсил сўз юритилган».\nТақдимот сўнгида шайх Муҳаммад Содиқ Муҳаммад Юсуф ҳазратлари мазкур асарларнинг нашр этилишида хизмат қилган барча ижодий ходимларга, босмахона меҳнат жамоасига ташаккур айтиб, китобхонларимиздан хайрли дуолар қилишни илтимос қилдилар.\namallar niyatga bogliqdir kitob xislatli hikmatlar


Бугун халқаро стоматологлар куни — Фарғона шифокори\n9 февраль – Халқаро стоматологлар куни\n9 февраль куни Халқаро стоматологлар куни нишонланади. Байрам йилдан йилга оммавийлашиб бормоқда.\n“Стоматолог” — мутахассислиги жуда қадимийдир. Биринчи бормашина прототипига 9 минг йил бўлди. АҚШ ва Франция олимлари ана шундай деб тасдиқлайдилар. Покистоннинг Белужистон вилоятида эрамиздан аввалги 7- 5,5 минг йилларида яшаган одамларнинг қолдиқлари топилган. Олимлар топилмаларнинг тишларида ҳаёт пайтларида қилинган диаметри 1-3 миллиметр ва чуқурлиги 3,5 миллиметргача бўлган тешикчаларни кўришган. Кўп ҳолларда жағнинг ички томонидаги илдиз тишларда эговланган тешикчалар топилган. Қадимги “стоматолог”ларнинг бундай ишларни замонавий врачлар юқори баҳолашадилар. “Стоматологлар куни” байрами стоматологларнинг пайдо бўлишига қарагандан анча кейин пайдо бўлди.\nБайрам тарихи эрамиздан аввалги III-асрдан нишонлана бошланди. Агар афсоналарга ишонадиган бўлсак, бу байрам Муқаддас Апполония кунида нишонланган, фақат ибодат қилинган ва тиш оғриғи тўхтаган. Апполония александрия амалдори оиласида туғилган. Апполонияга турли айблар қўйилган. Уни христиан динидан воз кечиши учун қаттиқ қийноқларга солишган. Унинг тишларини суғуриб ташлашади, бу ҳам қизнинг эътиқодини синдирмайди, шунда уни тириклай ёндирмоқчи бўлишган. Апполония ўзини оловга ташлаган. Бу воқеа 249 йил 9 февралда содир бўлган. Воқеадан одамлар қаттиқ таъсирланганлар ва натижада тиллардан тилларга ўтишига сабаб бўлган. Шу тариқа Апполония ҳақида, тиш оғриғидан халос қилувчи афсона пайдо бўлган.\n← Қувада «тез ёрдам» машинаси ойнаси синдирилди, ҳайдовчи ҳушдан кетказилди, шифокорини эса…\n«Маскалар» нархи 5000 сўмгача сотилмоқда. Бунга ким айбдор? →\n31.05.2019 fsh.uz 217\n04.04.2018 fsh.uz 669\n21.09.2018 fsh.uz 603\n06.03.2020 fsh.uz 1 182


Нукус давлат педагогика институти доценти: Олий таълим тизимида талабаларнинг грант ва контрактда ўқишини алмаштириш тажрибасини қўллаш лозим | Qaraqalpaqstan Xabar Agentligi\nНукус давлат педагогика институти доценти: Олий таълим тизимида талабаларнинг грант ва контрактда ўқишини алмаштириш тажрибасини қўллаш лозим\nАжиниёз номидаги Нукус давлат педагогика институти доценти Саъдулла Матёқубов жаҳон тажрибасида мавжуд модул кредит тизими билан бир қаторда бўлган грант ва контрактда ўқишнинг алмашиб юриш тажрибасини синаб кўриш мақсадга мувофиқ, деб ҳисоблайди.\n– Бугунги кундаги олий таълим тизимидаги асосий муаммолардан бири таълим жараёнида талабаларнинг рақобатбардошликка нисбатан бўлган интилиши суст эканлигидадир, –дейди у. – Талабалар фанларни яхши ўзлаштириш ва етук кадр бўлиб шаклланишдан кўра, асосан стипендия миқдорига кўпроқ аҳамият қаратади.\nТайёрланаётган кадрларни рақобатбардошликка ўргатиш, ўз соҳасида, касбий фаолиятида ўз ўрнига эга бўлиш мотивациясини кучайтириш мақсадида амалдаги баҳолаш тизимларига муайян ўзгартиришлар киритиш лозим.\nХусусан, ҳамма фанлардан якуний назорат тизимидан воз кечиб “синов” (зачет), ҳамда асосий фанлардан якуний назорат ташкил этишга ўтиш мақсадга мувофиқ. Бу нарса талабаларнинг номдор стипендияларга номзод бўлишида ҳам номутаносибликлар келтириб чиқармоқда. Чунки, бир талаба ҳамма фанлардан аъло баҳоларга ўзлаштириши жуда қийин масала. Шунинг учун асосий ихтисослик фанлари ҳал қилувчи аҳамият касб этиши керак.\nҚолаверса, талабаларни рақобатбардошликка ўргатиш, уларда ўқиш, ўрганишга бўлган интилиш ва иштиёқни ошириш учун жаҳон тажрибасида мавжуд модул кредит тизими билан бир қаторда бўлган грант ва контрактда ўқишнинг алмашиб юриш тажрибасини синаб кўриш керак.\nБир қатор давлатларда бу тизим мавжуд бўлиб у талабаларда соғлом рақобатнинг кучайишида асосий омил саналади.\nЖараённи қандай ташкил қилиш мумкин?\nМасалан, ўзбек тили ва адабиёти бакалавр таълим йўналишига 30 – грант, 70 – контракт, жами 100 талаба қабул қилинди, дейлик. Улар 1-курсни тугатгандан кейин (академик қарздор бўлмаган талабалар) орасида курсдан курсга ўтиш синови ташкил этилади. Бизда кириш тест синови асосида бўлгани учун бу жараёнда ҳам 1-курс давомида ўқиган фанлар мазмунидан иборат (ўқув дастурларига мувофиқ) тест синови ўтказилади. Тест синовида 100 талабадан ҳаммаси (академик қарздорликсиз) иштирок этса энг юқори балл тўплаган 30 нафар талаба 2-курсда грант асосида таълим олади. Бу ҳолат ҳар курс якунида амалга оширилади. Бундан келиб чиқадики, ўқишга грант асосида кирган талабаларнинг 4 йил давомида грантда ўқиши кафолатланмайди, контракт асосида ўқишга кирган талабанинг 3 йил (балки 2 ёки 1 йил)ни грант асосида ўқишига имконият яратади.\nШунда талабалар орасида рақобатбардошлик ҳисси шаклланади ва улар бир-бирларига конспект кўчиртириш фикридан ҳам қайтади. Энди улар стипендия учун эмас, грант асосидаги талаба ўз ўрнини бермаслик, контракт асосидаги талаба грант ўринни эгаллашга интилади.\nШунингдек, курсдан-курсга ўтиш синовларини ташкил этиш ОТМ ваколатида эмас, Таълим сифатини назорат қилиш давлат инспекцияси томонидан олиб борилиши лозим. Бу жараённинг шаффоф ўтиши учун замин бўлади.\n22.06.2019, 13:14 | 181 марта кўрилди


Газета Норма маслахатчи / 2014 год / № 9 / Тармоқда\nУйда компьютер қаршисида ўтириб, сайёрамизнинг бошқа бурчагидаги одам билан сўзлашиш, Ниагара шаршараси ёки Саҳрои Кабирни ўз кўзи билан кўриш мумкинлиги кўпчиликни ҳайратга солмай қўйган. Интернет технологиялари жуда илдам ривожланмоқда. Расмий ташкилотга мурожаат этиш учун электрон хат ёзиш ёки давлат ҳокимияти портали орқали ваколатли шахсларга мурожаат этишнинг ўзи кифоядир. Электрон тижорат иштирокчиларининг таклифларидан фойдаланиб товар харид қилиш ёки хизматдан фойдаланиш мумкин.\n«Электрон тижорат тўғрисида»ги Қонуннинг (29.04.2004 йилдаги 613-II-сон) 3-моддасига кўра бу ахборот тизимларидан фойдаланган ҳолда амалга ошириладиган, товарларни сотиш, ишларни бажариш ва хизматлар кўрсатишга доир тадбиркорлик фаолиятидир. Мазкур фаолиятнинг юритилиши бошқа меъёрий-ҳуқуқий ҳужжатлар билан ҳам тартибга солинади.\nСўзимиз бошида банк карталари тўғрисида сўз юритамиз. Бугунги кунда «DUET» тизимида ишловчи карталардан «On-line» тизими карталарига ўтилмоқда. Биз – оддий фойдаланувчилар учун бу нима беради?\nDUET карталари «On-line» тизими карталаридан анча фарқ қилади. Биринчидан, картага ҳисоблаб ёзилган маблағлар аввалига ёпиқ ҳисобвараққа келиб тушади. Ундан фойдаланувчи маблағларни очиқ ҳисобвараққа ўтказади, маблағлар айни ушбу ҳисобварақдан ҳисобдан чиқарилади. Товарлар ва хизматларга «DUET» тизими карталари орқали ҳақ тўланганда икки карта – мижоз ва сотувчининг карталари ишлатилади. Бир картадан иккинчисига пул ўтказилади ва операциялар сони бўйича муайян чегарага етилганда сотувчининг картаси блокировка қилинади ва уни «юкдан бўшатиш» зарур бўлади. Бунинг учун банкка бориш ва маблағларни картадан ҳисобвараққа ўтказиш лозим. «On-line» тизими карталари орқали ҳақ тўланганда сотувчининг картасига ҳожат йўқ. Мижознинг ҳисобварағидан пул Интернет ёрдамида дарҳол унинг ҳисобварағига ўтказилади. Дарвоқе, карта эгасининг ҳисобварағига қайд этилган маблағлар каби уни ҳам банкда «юклаш» керак эмас. Бу бир тизимни бошқасидан ажратувчи асосий фарқдир.\nOn-line туридаги карталар – кам деганда реал вақт режимида карта баланси тўғрисида ахборот тақдим эта олади, «персонал кабинетлар»дан ёки бунинг учун мўлжалланган сайтлар орқали тўғридан-тўғри хизматлар ёхуд товарларга ҳақ тўлаш имкониятини беради. Энди карталарга «боғлаб қўйилган» «кабинетлар» ва тизимлар хусусида сўз юритамиз.\nБаъзи банклар таклиф этадиган интернет-банкинг хизматидан ташқари банкка муносабатидан қатъи назар оn-line карталарини бирлаштирадиган электрон тўловлар тизимлари мавжуд. Булар – Ягона умумреспублика процессинг марказининг «Uzkart» лойиҳалари, «Click» ва «SMS-To’lov» тизимларидир.\nУларнинг ҳар бири ўз афзалликларига эга. Чунончи, «Uzkart» лойиҳаси банкдан қатъи назар on-line карталаридан фойдаланувчиларга мўлжалланган ва ўз иштирокчиларига ҳисобварақни кўриб чиқиш, маблағларни ўтказиш ва ҳақ тўлаш имкониятини таклиф қилади. «Персонал кабинет» орқали уяли алоқа хизматлари (Beeline, Ucell, Uzmobile), шаҳар телефони, Интернет (Uzonline, Skyline, Sarkor Telecom), кабелли телевидение (Uztelecom), интернет дўконларига ҳақ тўлаш мумкин.\nУшбу тизим иштирокчиси бўлиш учун ахборот киоскаларининг исталганида картага уяли телефон рақамини қайд этиш лозим, унга картадаги маблағларнинг ҳаракати тўғрисида SMS хабарлари келади. Уланиш бепул, бироқ ҳар бир кирувчи хабар учун ҳисобварақдан 0,005 доллар олинади. Сўнгра «Персонал кабинет» орқали uzkart.uz сайтида рўйхатдан ўтиш керак. Кейин on-line картаси фойдаланувчиси сайтнинг барча хизматлари, шу жумладан 60 кун мобайнидаги тўловлардан кўчирмадан фойдалана олади. Менюнинг «Картанинг транзакциялари бўйича батафсил ҳисобот» пунктига мурожаат этилганида нафақат «Персонал кабинет» бўйича, балки барча савдо шохобчаларида картадан тўловларга оид ҳисоботни кўришни хоҳлардик. Бироқ ҳозирги пайтда бу ерда фақат сайт орқали амалга оширилган транзакциялар статистикаси акс эттирилмоқда.\nХаридлар ва тўловларга доир ўз тажрибамга келсак: тўлов усулидан кўп марта фойдаланганман – Интернет, уяли алоқа ҳақини тўлаганман. Ҳозирча этик сотиб олиб кўрмадим ёки даврий матбуотни ўқимадим. Илгари grill.uz сервиси тўлов тизимига қўшилганлиги тўғрисида эълон қилинган эди, бироқ мақолани ёзиш пайтида Интернет орқали товуқни буюртиришга муваффақ бўлмадим, сабаби сервис вақтинча ишламаётган эди. Нима ҳам дердик, етказиб бериш чоғида ўзлари билан тўловга оn-line карталарини қабул қиладиган терминал олиб келишлари хусусидаги ваъдаларини олдик.\n«Click» сервиси – мобил банкингнинг универсал тизими. Унинг қулайлиги шундаки, ушбу сервис Интернет орқали ҳам, USSD топшириқлари воситасида ҳам ишлайди. Хизматлардан фойдаланиш учун мамлакатнинг исталган ахборот киоскасида мобил телефон рақамини картага қайд этиш, сўнгра click.uz сайтида рўйхатдан ўтиш лозим. Шуниси ибратлики, тизимни барча уяли телефонлар тута олади ва махсус иловалар ўрнатилишини талаб этмайди. *880# USSD сўрови жўнатилганда сервис менюсидан фойдаланса бўлади, унга мурожаат қилиш бепул. my.click.uz сайти билан ишлаганда сизга электрон рақамли имзо (ЭРИ) калити керак бўлади, уни UNICОN.UZ ҳузуридаги ЭРИ марказидан олиш мумкин. Бироқ мобил версия учун калит талаб қилинмайди. «Click» ёрдамида уяли алоқа, шаҳар телефони, Интернет (Sharq Telekom, Sarkor Telecom, TPS, Platinum Connect, CONNET), рақамли телевидение (UZDIGITAL TV, StarsTV), интернет-сервислар, Maхsustrans хизматларига ҳақ тўлаш, шунингдек картадан ҳақ тўлаб, халқаро алоқа карталари (Uzteleсom, Марказий телеграф), каркассиз мебель, совға ва бошқа товарларни харид қилиш мумкин.\n«SMS-To’lov» – хизматлар ва товарларга SMS ёрдамида ҳақ тўлаш имконини берувчи SMS-банкинг. Тизим Java ёки Android платформасида ишлайдиган дастурий иловадан иборат бўлиб, ундан ЭРИ калитини қўллаган ҳолда фойдаланилади. Рўйхатдан ўтиш учун сиз ушбу дастурнинг иштирокчиси бўлиши керак бўлган банкингизга келишингиз лозим (иштирокчиларнинг рўйхати smst.uz сайтида бор). Банкда оператор сизни рўйхатга олади, ЭРИ калити сертификатини беради, олдиндан қурилманинг ўзак папкасида Smst каталогини яратиб, уни телефонга киритиш керак бўлади. Кейин телефонга илова ўрнатилади, унга логин ва пароль банкда берилади. «Созлаш»да «Сертификат олиш» пунктини топиш керак. Дастур илгари қурилмага юкланган сертификатни аниқлайди ва «Профилни сақлаш»ни таклиф этади. Шундан кейин дастурдан фойдаланиш мумкин. Илова воситасида уяли алоқа, телефон, телевидение, Интернет, Савдо-саноат палатаси хизматларига ҳақ тўлаш таклиф қилинади. Афсуски, сайтда хизматларни етказиб берувчиларнинг тўлиқ рўйхати йўқ, балки дастур ҳамкорларининг логотиплари ҳамда мунтазам равишда кенгайтириб, тўлдирилаётган умумий рўйхатлар мавжуд. Шуниси ибратлики, ишлаб чиқувчиларнинг маълум қилишларича, тизимдан on-line ва DUET карталарининг эгалари фойдаланишлари мумкин.\nАйнан қайси тизимдан фойдаланиш қулайлигини айтишнинг имкони йўқ, ҳар бир шахс ўзи учун қулайини ўзи танлайди. Уларнинг асосий афзаллиги уларнинг ёрдамида тўлов фоиз олинмасдан амалга оширилишидадир.\nМазкур тизимлар воситасидаги тўловларнинг хавфсизлиги масаласи ҳам жуда муҳимдир. Чунончи, «SMS-To’lov» қурилмага «боғланган» ЭРИ калити билан ишлайди, телефон йўқотганда ёки уни ўғирлашганда жиноятчи ҳисобварағингиздан фойдалана олмаслиги учун банкка мурожаат қилиш керак.\n«Uzkart» ва «Click» тизимлари ЭРИ билан боғланмаган, бироқ текширув кодлари воситасида хавфсизлик таъминланади. Ҳар бир транзакция олдидан уяли телефонга текширув коди юборилади, уни тегишли майдонга киритиш зарур. Бунда телефон рақами алмаштирилганда картага янги рақамни қайд этиш ва қайта рўйхатдан ўтиш керак бўлишини англаш лозим. Ҳисобварақдан фойдаланиш учун 2 та пароль борлиги, уларнинг бири динамик бўлиб, тизим орқали фойдаланувчига юборилиши ҳисобга олинса, мазкур технология ишончлилиги жиҳатидан ЭРИ калитидан қолишмаслиги кўринади.\nPaynet хизмати ҳам мавжуд, бу ерда оператор 6% эвазига тўловингизни ўтказади. Paynet офислари амалда ҳар бир дўконда жойлашган. Айтмоқчи, Paynet ҳам электрон тижоратнинг бир қисми ҳисобланади, фақат фарқи шундаки, сервис ҳар бир фойдаланувчига эмас, балки дилерлик тармоғига «боғланган». Paynet пойтахтда ҳаммага танилди, унинг функционал имкониятлари ҳар бир кишига маълум. Тармоқ ҳамкорлари орасидан амалда барча интернет-сервислар, провайдерлар, уяли алоқа операторлари, коммунал хизматлар, интернет-дўконлар жой олган. Ундан фойдаланиш учун шахсий маълумотларни очиш керак эмас, операторга реквизитлар ёки телефон рақамини айтиш кифоя.\nСАЙТЛАР ВА ХИЗМАТЛАР\nСервис мавжуд экан, «уйдан чиқмасдан» ҳақ тўлаш имкониятини берадиган хизматлар соҳасини ҳам ривожлантириш зарурлиги ўз-ўзидан аён бўлади. Ҳозирги пайтда ҳали ушбу соҳа, масалан, АҚШдагидек ривожланмаган, у ерда биргина AMAZON интернет-дўкони ҳамма нарса – егуликдан то мебелгача таклиф қилади. Электрон тижорат соҳаси жўшқинлик билан ривожланяпти, бугуннинг ўзидаёқ Интернет ва мобил банкинг ёрдамида пойабзал, spa-салон, боулинг ёки хенд-мейд дарсига совға сертификатини харид қилиш мумкин.\nҚисқаси, биз учун, аввало, алоқа хизматларига ҳақ тўлаш имкони яратилгани муҳим. Ой охирида бош офисга бормаслик ва кассада навбатда турмаслик қулай, албатта. Айни электрон тижорат туфайли навбатда туришга ҳожат қолмади.\nЭлектрон тижорат ривожланганда биз бошқа инстанцияларда ҳам, масалан, коммунал хизматларда навбатда туриш нималигини унутамиз, уларга фақат маълумотнома керак бўлганда борилади. Атиги бир неча йил аввал кишилар ўз пулларини «пайнетчилар»га ишонишдан қўрқишар, пулнинг ҳисобвараққа тушган-тушмаганлигини қайта-қайта текширишарди. Энди эса кўникишди, ҳатто чек ҳам сўрашмайди, аслида сўраганлари маъқул эди...\nТовар ва хизматларни таклиф этувчи сайтлар борган сари кўпаймоқда, уларнинг ҳаммасини қайд этиб ўтирмаймиз. Бугунги кунда Тармоқ орқали нималарни сотиб олиш мумкин?\nФойдаланувчиларига электрон шаклдаги Ўзбекистон ва дунёнинг газета ҳамда журналларига обуна бўлишни таклиф этадиган сайт яқиндагина очилди. Тўғри, қоғозга одатланган кишилар учун сервис фойдасиз, бироқ китоб ва даврий матбуотни электрон шаклда ўқувчилар учун бу – севимли журналларини, улар чиқариладиган мамлакатдан қатъи назар, ўз вақтида олиш имкониятидир.\nМашҳур ишлаб чиқарувчилар яратган туфлилар, этиклар, ботильонлар, сумкачалар, аксессуарлар ва бошқа товарларни кўрибгина қолмай, балки харид қилиш мумкин бўлган сайт бор. Бу ерда чегирмали сотув, сийловлар, янги товарлар келиб тушганидан хабардор бўлиш, шунингдек дўконга бориш зарурлигини истисно этган ҳолда у ёки бу харид қанчага тушишини ҳисоблаш мумкин.\nИнтернет-дўконлар пойтахт аҳолисига компьютер техникаси, мобил телефонлар ва бошқа электроникани таклиф этмоқда. Ҳозирги пайтда ушбу сайтлардаги бирор-бир нарсага тўғридан-тўғри «персонал кабинетлар» орқали ҳақ тўлашнинг доим ҳам иложи бўлавермайди. Бироқ у ёки бу товар қанча туришини билиш мумкин.\nБуюртирилган товарларни АҚШдан етказиб бериш таклиф этиляпти. Тўғри, тўлов ҳақини бизнинг карталаримиз билан тўлаш мумкин эмас – фақат Visa, Master Card ёки пул ўтказиш йўли билан. Сервис, етказиб бериш ва харид қилиш имкониятлари тўғрисида батафсилроқ воситачи сайтнинг «Ишлаш шартлари» ва «Фойдали» бўлимларидан маълумот олиш мумкин.\nKorzinka супермаркетлар тармоғининг худди ана шундай номи веб-сайтида унинг дўконлари пештахталарида мавжуд бўлган товарларга буюртма бериш мумкин. Уйдан чиқмасдан туриб буюртмани расмийлаштириш ва келган курьерга уни етказиб берганлиги учун ҳақ тўлаш мумкин. Тўғри, буюртмага «персонал кабинетлар» ёки USSD сўровлари орқали ҳақ тўланса, қулайроқ бўларди, бироқ ҳозирги пайтда ушбу имкониятлар рўёбга чиқарилмаган.\nАгар «Тошкент интернет-дўкони»ни изласангиз, бўлғуси харидор учун анчагина сайтларни топасиз. Бироқ, таклифлар мўл-кўл бўлса-да, электрон тижорат ҳали етарлича юқори даражада ривожланмаган. Ўсиш ва интилиш уфқлари аён, бироқ кейинги 5 йиллик ўсиш суръатларига қарасак, бу борадаги ривожланиш яққол кўзга ташланади.\nПрочитано: 3342 раз(а)


Америка Қўшма Штатларидаги туғуруқхоналарнинг бирида содир бўлган қизиқ бир ибратли воқеа. - Баҳоуддин Нақшбанд ёдгорлик мажмуаси маркази\nАмерика Қўшма Штатларидаги туғуруқхоналарнинг бирида содир бўлган қизиқ бир ибратли воқеа.\n30 март 2017 й.\n1555 марта ўқилди.\nМеҳрибон ваРаҳимли Аллоҳ Ҳақ субҳанаҳу ва таолога битмас туганмас ҳамду санолар бўлсин! Суюкли Пайғамбаримиз Муҳаммад (с.а.в) ва ул зотнинг аҳли байтларига энг афзал салавоту дурудлар бўлсин!\nАҚШ даги туғуруқхоналарнинг бирига бир вақтнинг ўзида икки ҳомиладор аёл олиб келинди. Ўша аёлларнинг иккласи ҳам фарзандли бўлишди. Бирининг фарзанди ўғил бола, кейингисининг фарзанди эса қиз бола эди. Лекин, шифокорлар шошилиб қолишганидан ўғил бола қайсиникию, қиз бола қайси аёлники эканлигини фарқлолмасдан қолишди. Ундан кейин болаларнинг қайси бири кимнинг боласи эканлигани аниқлашлик мақсадида болаларнинг қон таҳлил натижалари ва ДНК маълумотларини солиштириб кўришди. афсуски бу ҳам самара бермади. Чунки чақалоқларнинг қон таҳлил нантижалари ва ДНК маълумотлари бир-бирига жуда ҳам ўхшаш, яқин эди. Шундай қилиб шифокорлар нима қилишликни билмай бошлари қотиб қолди. Бу муаммони қандай қилиб , ёки ким орқали ҳал қилишликни билолмай қолишди. Тўсатдан шифокорлардан бири бу муаммонинг ечимини мусулмон олимларидан сўрайлик, чунки улар кўп нарсани биладилар деган таклифни билдирди. Шунда бу таклиф барчага бирдай маъқул келди. Шифокорлар Саудиялик машҳур олим, улуғ бир Шайхга қўнғироқ қилишди ва бўлган воқеани улуғ Шайхга батафсил баён қилиб бериб, муаммони қандай қилиб ҳал қилиш йўл-йўриғини сўрашди. Улуғ Шайх бир оз ўйланиб қолди ва шифокорларга шундай маслаҳат берди: "Сизлар иккала аёлнинг сутидан бирозгинасини олиб таҳлил қилиб, текшириб кўринглар. Қайси бирининг сутидаги қувватлилик миқдори кўп бўладиган бўлса, ўғил чақалоқ ўша аёлники. Қиз чақалоқ эса сутидаги қувватлилик миқдори биринчисига нисбатан бир баробар кам бўлган аёлга тегишлидир". Шунда шифокорлар бу айтилган гаплардан ҳайрон қолишди. Улуғ Шайхдан бу айтилган фикрларни нимага асосланиб айтганини сўрашди. Шунда Шайх шундай деб жавоб берди: "Албатта ушбу масала вам шунга ўхшаган бошқа масалаларнинг баёни биз мусулмонларнинг муқаддас китобимиз ҳисобланган Қуръони Каримда очиқ ойдин ёритиб берилган. Ҳозирги масаланинг ечиминиг баёни эса Нисо сураси 11-ояти меросга оид ҳукмда келади:\nАллоҳ фарзандларингизга (мерос тақсимида) бир ўғил учун икки қиз улуши баробарида (беришни) буюради.\nБу оятдан шу нарса маълум бўладики ўғил боланинг ҳисса қиз болага нисбатан икки баробар кўп экан.\nШундан сўнг шифокорлар Шайхнинг айтганидек иккала онанинг сутидан олиб тажриба қилиб кўришса, худди ўша улуғ Шайх айтганидек ҳолат рўй берибти ва муаммоли ҳолат ҳал бўлибти.\nҲа азизлар! Тиловати ибадат бўлган, У ўқилганда қалбларга ҳузур бағишлаб, қалблар У билан ором, хотиржамлик топадиган, Уни ўқиган соҳибини ҳаттоинки ҳар бир ҳарфларининг мислича ажру-савобга дохил қиладиган, Яратганнинг суюкли ҳабиби У билан хулқланган, биз мўъмин-мусулмонларнинг мўъжизавий китобимиз Қуръони Карим ана шундай улуғ хусусиятларга эга ҳисобланади. Яна бундан ташқари ушбу улуғ Қуръони Каримнинг биз билган ва бизнинг ақлимиз етмайдиган қанчадан-қанча мўъжизавий хусусиятлари мавжуддир.\nАллоҳ таоло барчаларимизни ҳамиша Ўзининг муборак Каломига муҳаббатли, Ўзининг суюкли ҳабиби сингари хулқимиз Қуръон бўлган бандалари қаторидан айласин. Қуръони Карим ҳамиша қалбларимизга шифо, ҳаловат бўлишлигини, қиёмат кунида эса барчаларимиз учун шафоатчи бўлишлигини насибадор айласин!\nОлимжон Иллиев Когон шаҳар "Шом" жомеъ масжиди


Россиядаги ўзбекистонликларга моддий ёрдам кўрсатувчи "Мехр" жамғармаси иш бошлади ва 2 кун ичида 200дан ортиқ ёрдамга муҳтож кишиларга пул ажратди.\nРоссиядаги ўзбекистонликларга моддий ёрдам кўрсатувчи "Мехр" жамғармаси иш бошлади.Жамғарма ҳомийси Алишер Усмонов, жамғарма фаолияти Ўзбекистоннинг Россиядаги элчихонаси томонидан олиб борилади.\nБир марталик ёрдам пулининг миқдори 12 130 рубл бўлиб, у ногиронларга, қарамоғида 2 ёки ундан ортиқ бола ёки ҳомиладор бўлган аёлларга, талаба ва коронавирус ташҳиси қўйилган фуқароларга ажратилади. Молиявий ёрдамни олиш учунюқоридаги ҳолатларни тасдиқловчи маълумотнома тақдим этилиши керак.\nМолиявий ёрдамни олиш учун элчихона томонидан ўзбек ва рус тилларида махсус ишга туширилган “Мехр.рф” электрон портали орқали мурожаат юбориш лозим.\n"Меҳр" жамғармаси қандай ишлаши ҳақида батафсил инфографикамизда танишинг.


Ўзбекистан Республикаси Президентининг 2019 йил 4 декабрдаги “Ўзбекистонда\nфутболни мутлақо янги босқичга олиб чиқиш чора-тадбирлари тўғрисида”ги\nПФ-5887 сонли, 2020йил 24 январдаги “Ўзбекистан Республикасида жисмоний\nтарбия ва спортни янада такомиллаштириш ва оммалаштириш тадбирлари тўғрисида”ги ПФ-5924-сон Фармонлари ижросини таъминлаш максадида жорий йилнинг 24 октябрь куни Урганч туман ҳокимлиги ҳамда Урганч туман Жисмоний тарбия ва спорт бўлими бошчилигида тумандаги идора-ташкилот ходимлари ўртасида спортнинг мини-футбол тури бўйича “Ҳоким кубоги” спорт мусобақаси бўлиб ўтди.\nМусобақада иштирок қилган жамоалар;\nЕр тузиш ва кўчмас мулк қадастр.\nХалқ таълими бўлими.\nМактабгача таълим бўлими.\nЁшлар иттифоқи туман Кенгашидан иштирокчилар фаол қатнашди. Мусобақа Урганч тумандаги 2-сон умумий ўрта таълим мактаби худудида жойлашган суний чим қопламали мини футбол майдончасида бўлиб ўтди. Мусобақада Урганч туманидаги ташкилот жамоалари ўзаро белашди мусобақа олимпия қойдалари асосида бўлиб ўтказилди мусобақа натижаларига кўра фахрли I-ўринни Ер тузиш ва кўчмас мулк қадастр, фахрли II-ўринни Ҳалқ банк жамоаси фахрли III-ўринни Маданият бўлими жамоалари эгаладилар.\nМусобақа юқори савияда ўтказилди, мусобақа якунида спортчиларни табриклаш учун Урганч туман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Ў. Боғибеков ҳамда Жисмоний тарбия ва спорт бўлими бошлиғи М. Рахмоновлар сўзга чиқиб мусобақа иштирокчиларига келгусида бўлиб ўтадиган мусобақаларида юқори натижаларга эришишларида тилак билдирди. Мусобақа якунида ғолиб жамоаларига Туман ҳокимининг кўчма кубоги, I-II-III-даражали дипломи ва қимматбахо совғалар топширилди.


Тошкентда Марказий Осиё қиличбозлик Конфедерацияси I Очиқ чемпионати старт олди / Olamsport.com\n16:30Мендес Хабибни мағлуб этишга қодир жангчи номини айтди\t0 16:09“Пекин-2022” делегациялари раҳбарларининг семинари онлайн тарзда ўтказилади\t0 15:48Хабиб айни пайтда неча килограмм вазнга эга?\t0 15:27Роналду "Реал" президенти Перес билан учрашув ўтказди\t0 15:06Жон Жонснинг кимга қарши жанг қилиши маълум\t0 14:45Дастин Порье: Конорни биринчи раундда нокаут қилишга тайёрман\t0 14:24Конор Aбу-Дабида шайхлардек яшамоқда + ФОТО\t0 14:03Элдор Шомуродов: "Ўтган кунни тезроқ унутишга ҳаракат қиламан"\t0 13:42Хабиб барча даврларнинг энг яхши жангчиси ҳақида гапирди + ФОТО\t0 13:21Наманган вилоятида спортни ривожлантириш масалалари муҳокама қилинди\t0 13:00Уайлдер навбатдаги жангини собиқ чемпионга қарши ўтказиши мумкин\t0 12:39"Бенфика"да коронавирусга чалинган 18 киши бор\t0 12:18Ўзбекистон крикет жамоаси Ханчжоу-2022 Осиё ўйинларида иштирок этишни режалаштирмоқда\t0 11:57Усик Жошуа - Фьюри жангига рози бўлиши учун қанча гонорар хоҳлаяпти?\t1 11:36"Мақсад? UFС камари!"\t0\n15 фев 16:29\nТошкентда Марказий Осиё қиличбозлик Конфедерацияси I Очиқ чемпионати старт олди\nТеглар : Қиличбозлик\nБугун, 15 февраль куни Гимнастика бўйича Республика болалар-ўсмирлар спорт мактаби мажмуасида Марказий Осиё қиличбозлик Конфедерациясининг кадетлар ва ўсмирлар ўртасидаги I Очиқ чемпионати бошланди.\nМусобақада Конфедерацияга аъзо мамлакат қиличбозлари – Ўзбекистон, Туркманистон, Тожикистон, Қирғизистон, Қозоғистон, Афғонистон вакиллари иштирок этишмоқда. Беллашувлар олдидан турнирнинг тантанали очилиш маросими бўлиб ўтди.\nТадбирда Конфедерацияга аъзо мамлакатларнинг қиличбозлик федерациялари раҳбарлари, Миллий олимпия қўмитаси Бош котиби Жасур Матчанов, Жисмоний тарбия ва спорт вазирлиги ҳамда МОҚ мутасаддилари, Тошкент шаҳри ҳокимияти вакиллари иштирок этишди.\nМаросим давомида иштирокчи мамлакатлар маданиятига оид видеоролик намойиш этилди, шунингдек миллий рақслар ижро этилди. Эстрада хонандалари ўз чиқишлари билан йиғилганларни хушнуд этишди.\nТадбир давомида Ўзбекистон Миллий олимпия қўмитаси Бош котиби Жасур Матчанов сўзга чиқар экан, ушбу мусобақа кучли қиличбозларни кашф этиб бериши ҳақида гапирди.\n«Юртимиз яна бир маротаба муҳим мусобақага мезбонлик қилмоқда. Спортга, ҳусусан қиличбозликка кўрсатилаётган бундай эътибор келажакда албатта ўз самарасини беради. Ана шундай турнирлар орқали минтақамизда кучли қиличбозлар кашф этилади деб умид қиламиз», – деди Жасур Матчанов.\nМаросимга ташриф буюрган бошқа мартабали меҳмонлар ҳам ўзларининг самимий тилакларини билдириб ўтишди. Шундан сўнг Ватанимиз мадҳияси янгради ва мусобақа расман очиқ деб эълон қилинди.\nМаълумот учун, мусобақа қиличбозликнинг ҳар уччала йўналишида ташкил этилмоқда. Турнир 17 февраль куни якунланади. Баҳслар соат 10:00 да старт олади.\nСабля бўйича жамоавий йўналишда ғолиб ва совриндорлар аниқлаб олинди 0\nҚорақалпоқ қиличбозлари ёшлар чемпионатида тенгсиз 0\nЭнг кучли саблячилар аниқланди 0


Таассуфки, одамзод кўп жойларда, нафс, кибру ҳаво, жаҳолатга берилиб, ўзини ўзи турли балоларга гирифтор қилади. Айниқса, ўз ўрнини унутган аёлнинг қисмати оғриқли.\nБағдодлик Муҳайё Мамуровага муқаддам жинояти учун озодликдан маҳрум қилиш жазоси тайинланган эди. Аммо, хатосидан тўғри хулоса чиқармай, йиллар давомида меҳридан, эътиборидан бебаҳра бўлган 5 нафар фарзанди дийдоридан яна ўзини бенасиб қилди.\n2017 йилнинг январ ойида дастлабки терговда шахсини аниқлашнинг имкони бўлмаган “Улуғбек” ва “Мақсуд” исмли Тожикистон Республикасида яшовчи танишлари билан тил бириктириб, бир гуруҳ бўлган ҳолда 1 килограмм – кўп миқдордаги “гашиш” гиёҳвандлик воситасини Ўзбекистон Республикаси чегарасидан ноқонуний олиб ўтишни режалаштирдилар.\nТелефон қўнғироғидан сўнг шериклари 3 минг АҚШ долларига баҳоланган ушбу гиёҳвандлик моддасини Бағдод туманининг Дўрмонча қишлоғига олиб келиб беришди. Махсус белги остида оғуни ерга кўмиб қўйдилар. Икки кундан сўнг келтирилган модда учун 1300 АҚШ долларни олиб, қолган қисмини кейин беришга келишишди.\nМ.Мамурова уни яшаш хонадонида сақлаб, февраль ойида гиёҳвандлик моддасининг 59,92 граммини Қўқон шаҳрилик Н.Турсуновага 3 миллион 500 минг сўмга сотади. 939,75 грамм қисмини номаълум кимсаларга етказиб бериб, даромадга эга бўлди.\nЖиноят ишлари бўйича Қўқон шаҳар суди томонидан Ўзбекистон Республикаси Жиноят кодексининг тегишли моддаларига асосан аёл ўта хавфли рецидивист деб топилди ва 11 йил озодликдан маҳрум қилиш жазоси тайинланди.\nБу ҳукмни ўқиб, ҳар бир инсон мушоҳада қилиши шубҳасиз. Зеро, аёлнинг жиноят кўчасига кириб, хавфли рецидивист даражасига етиб бориши ачинарли ҳолат. Демакки, ҳар бир маҳаллада, оилада аёллар маънавиятини юксалтириш, уларда яратиб берилаётган шароитларга шукрона ҳиссини кучайтиришда ҳар бир фуқародан эътибор ва дахлдорлик талаб этилади.\n« Меҳрсизлик “мева”си\nЎзбекистон Республикаси Президентининг “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида” »\nБош саҳифа - 311 988 та


Тожикистонда жиҳодга отланган 36 киши авф қилинди\nТожикистонлик Аминаи Аҳмад ватанига қайтганидан кейин авф қилинганлардан биридир.\nТожикистон Ички ишлар вазирлиги Сурия жанг майдони ёки Туркия-Сурия чегарасидан мамлакатга қайтган 36 фуқаро жавобгарликдан озод этилганини маълум қилди. Юртига қайтганлар орасида эри ёки қаллиғи билан Сурияга кетган, бироқ йўлдоши ўлгач, жинсий тажовузга дучор бўлган аёл-қизларнинг борлиги айтилмоқда.\nТожикистон ИИВдаги манбанинг Озодлик радиоси тожик хизматига билдиришича, жавобгарликдан озод қилинган “муҳтамал жиҳодчилар” милиция назорати остида бўладилар, бироқ улар оилалари ёнида яшашлари мумкин.\n“Рустамжон Далеров, Аъзам Хўжаев, Парвиз Набиев, Рустам Ҳаётов, Комил Шукуров, Аминаи Аҳмад, Жамолби Ҳомидова ва бошқалардан иборат жами 36 киши авф қилинди. Улар тушунмовчилик ёки алдов таъсирида Сурияга йўл олганлар. Уларнинг ҳаммаси қилган ишидан афсусдалар”, деди Тожикистон Ички ишлар вазирлигидаги Озодлик манбаси.\nТожикистонга қайтган фуқаролар орасида эри ёки қаллиғи билан Сурияга кетган, бироқ йўлдошлари ўлганидан кейин жинсий тажовузга дучор бўлган аёллар ва қизлар борлиги айтилмоқда.\nВосеъ туманидан бўлган 18 ёшли Рустам Ҳаётов 2012 йилдан бери Туркияда таҳсил олиб келган, кейин эса “Исломий давлат” гуруҳига қўшилган. Тожикистон ҳуқуқ-тартибот идоралари томонидан тайёрланган ва давлат телевидениеси орқали намойиш қилинган лавҳада у жиҳодчиларни танқид қилади.\nҲаётов иддаосича, “Исломий давлат” вакиллари гуруҳга янги қўшилганларни Рамазон ойида рўза тутиш ва намоз ўқишга чақирсалар-да, ўзлари бу ибодатларни амалга оширмайдилар.\nШунингдек, собиқ мужоҳид “Исломий давлат” гуруҳидаги сафдошлари эрлари жанг майдонида ҳалок бўлган аёллар билан никоҳсиз алоқага киришганини даъво қилади.\nИюль ойи охирида Тожикистон бош прокурори Юсуф Раҳмон “Исломий давлат” гуруҳига қўшилган айрим тожик аёллари беш марталаб эрга текканини айтиб чиққанди. Бунга ўтган ой тожик расмийлари кўмаги билан Суриядан ватанига қайтариб олиб келинган аёлни мисол келтирган Юсуф Раҳмон эрининг қазосидан кейин унинг қарийб бир йил давомида жинсий тажовузга дучор этилганини таъкидлаганди.\nТожикистон Бош прокурори қилмишидан пушаймон тожикистонликлар Туркиядан ватанига мамлакат бюджети ҳисобидан қайтарилганини қўшимча қилган.\nТожикистон Ички ишлар вазирлигининг билдиришича, ҳозирги пайтда 500 дан зиёд тожикистонлик Сурияга жиҳод нияти билан чиқиб кетгани ва улардан 150 чоғлиси ҳалок бўлгани маълум.\nАввалроқ тожик расмийлари Сурия ва Ироқдан қайтган фуқаролар, агар уларнинг хатти-ҳаракатларидан жиноят унсури бўлмаса, авф қилинишларини ваъда қилгандилар.